#1195 Penggunaan Inhaler Ketika Berpuasa

Mukadimah
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami menerima persoalan di mana kami ditanya:
 “Saya ada persoalan. Saya dan rakan-rakan yang senasib dengan saya mengidap penyakit asma. Adakah penggunaan inhaler di siang hari membatalkan puasa? Mohon pencerahan.”
Sebelum kami bincangkan isu ini, suka kami dahulukan beberapa persoalan sebagai pencerahan dan maklumat umum kepada khalayak.
Pertama
, kami ingin tegaskan di sini bahawa isu ini adalah isu
khilafiyah
 yang banyak dibincangkan oleh para ulama kontemporari malah dalam kalangan para ulama Syafi’iyyah kontemporari. Ini disebabkan perkembangan teknologi perubatan yang mana tidak dibincangkan pada zaman dahulu secara khusus.
Kedua
, setiap perbincangan yang hendak diputuskan hendaklah difahami pengertian terlebih dahulu kerana satu gambaran yang benar dan betul boleh memberi kefahaman yang baik kepada kita. Ini selaras dengan kaedah fiqh yang menyebutkan:
الْحُكْمُ عَلَى الشَّيْءِ فَرْعٌ عَنْ تَصَوُّرِهِ
Maksudnya
: “
Asas dalam memberi hukum ke atas sesuatu, cabangnya adalah terlebih dahulu mesti mempunyai gambaran (menyeluruh).
”
[1]
Ketiga
, merujuk kepada pakar dalam bidang masing-masing adalah amat penting. Benarlah firman Allah SWT:
فَاسْأَلُوا أَهْلَ الذِّكْرِ إِن كُنتُمْ لَا تَعْلَمُونَ
Maksudnya: “
Oleh itu bertanyalah kamu (wahai golongan musyrik) kepada orang-orang yang berpengetahuan agama jika kamu tidak mengetahui.”
Surah al-Nahl: 43
Mengenai tafsir bagi ayat di atas, Abu Hayyan menukilkan daripada al-Zajjaj, katanya:
عَامٌّ فِيمَنْ يُعْزَى إِلَيْهِ عِلْمٌ.
Maksudnya: “
(Ahli Zikri) adalah umum pada setiap orang yang disandarkan dengannya ilmu.
” (Lihat
al-Bahr al-Muhit
, 6/533).
Justeru, mereka adalah yang pakar dalam bidang masing-masing.
Hal ini diterima pakai dalam pengeluaran fatwa oleh para ulama. Mereka akan bertanya kepada pakar perubatan dan mohon pencerahan daripadanya jika isu yang hendak dibincangkan adalah berkait rapat dengan perubatan. Begitulah dengan isu-isu yang lain pula. Inilah yang dilakukan oleh Badan Fatwa dunia yang berautoriti seperti Majma‘ al-Fiqh al-Islami dan lain-lain.
Keempat
, berkaitan isu mentarjihkan pandangan. Sebenarnya isu tarjih dibahaskan dalam kitab usul fiqh dan ia adalah salah satu daripada metodologi yang diizinkan apabila memahami dalil-dalil dan nas. Sehingga sekarang metod sebegini diajar di pelbagai universiti yang menawarkan jurusan Syariah.
Penjelasan secara lanjut berkaitan isu pentarjihan ini boleh dilihat di dalam kitab
al-Ta‘arud wa al-Tarjih baina al-Adillah al-Syar‘iyyah

oleh ‘Abd al-Latif Abdullah ‘Aziz Barzanji. Guru kami Syeikh Dr. Mustafa al-Khin dan Syeikh Dr. ‘Abd al-Latif al-Farfour menggalakkan kami untuk mentarjih pendapat-pendapat sebagaimana kajian kami di peringkat sarjana yang bertajuk,
al-Uqubat: Dirasah Muqaranah baina al-Syariah Islamiah wa al-Qanun al-Wadh‘i
. Bahkan, hal seperti ini telah menjadi kelaziman cendekiawan Islam pada masa kini dan badan-badan fatwa di peringkat dunia.
Definisi Penyakit Asma
Kami mulakan perbincangan ini dengan mengemukakan definisi tentang penyakit asma. Asma adalah satu keadaan serius yang dialami lebih 70 juta orang di Asia. Risiko serangan mendadak, kemasukan hospital dan kematian meningkat dalam kalangan pesakit berlaku kepada mereka yang tidak menguruskan asma dengan baik. Malah, asma yang tidak diurus dengan baik juga boleh menjejaskan kualiti hidup pesakit dan aktiviti harian mereka. Asma adalah satu gangguan keradangan kronik (jangka panjang) saluran udara yang menyebabkan pesakit sukar bernafas dan berdehit, sesak dada serta batuk. Kira-kira 235 juta orang di seluruh dunia menghidap asma dan angka ini terus meningkat sekali gus menimbulkan kebimbangan kesihatan dalam kalangan masyarakat.
Laporan pada 7 Jun 2022 menyebut, bahawa kira-kira 2 juta rakyat di Malaysia menghidap penyakit asma dengan 90 peratus daripada mereka dikategorikan sebagai kes tidak terkawal dan berisiko tinggi untuk mengalami tahap kesihatan yang buruk serta jangka hayat pendek.
[2]
Di Malaysia saja, dianggarkan 3.4 peratus penduduk menghidap penyakit ini dan menjejaskan kualiti hidup ramai pesakit. Lebih memburukkan keadaan masalah berkenaan turut meningkatkan risiko kematian disebabkan kegagalan mengambil ubat seperti yang diarahkan dan tidak mengurus gejala yang dialami. Menurut Perunding Kanan Dada dan Pengarah Institut Perubatan Respiratori Kuala Lumpur, Datuk Dr Abdul Razak Abdul Muttalif, walaupun tiada sebab yang khusus diketahui untuk penyakit asma, kebanyakan kajian yang dilakukan melaporkan faktor genetik dan persekitaran seperti asap boleh menjadi punca berlakunya masalah berkenaan.
[3]
Asma adalah penyakit paru-paru kronik yang membengkak dan menyempitkan saluran pernafasan. Semasa serangan asma, pesakit mungkin mengalami ‘
wheezing
’ (bunyi bersiul apabila sedang bernafas), kesesakan dada, sesak nafas dan batuk. Batuk yang sering berlaku adalah pada waktu malam atau awal pagi. Asma boleh menjadi penyakit yang mengancam nyawa jika tidak dirawat.
Walaupun tiada sebab yang khusus diketahui untuk penyakit asma, semua penghidap mempunyai persamaan yang sama iaitu keradangan saluran pernafasan yang kronik. Saluran pernafasan mereka adalah sangat sensitif kepada pelbagai sebab. Jika terdapat faktor yang boleh menyebabkan asma berlaku, saluran pernafasan akan menjadi radang (saluran pernafasan mengandungi lendir, bengkak, dan sempit). Seterusnya otot yang berhubung dengan saluran pernafasan ini menjadi lebih sempit daripada biasa. Ini menyebabkan pesakit sukar untuk bernafas dan boleh menyebabkan serangan asma.
[4]
Definisi Inhaler dan Jenisnya
Inhaler adalah alat yang menyimpan ubat yang diambil dengan cara menyedut nafas.
[5]
 Ia memberikan ubat ke dalam tubuh melalui paru-paru. Inhaler digunakan dalam rawatan penyakit asma.
Jenis Inhaler
Ada beberapa jenis inhaler:
MDI (Metered Dose Inhaler)
MDI ini diberi tekanan udara dan disukat dos bagi pesakitnya. Ubatnya disimpan dalam bentuk larutan yang diberi tekanan udara dalam tabung kecil.
DPI (Dry Powder Inhalers)
Selain MDI, jenis inhaler yang lain adalah DPI (Dry Powder Inhalers), yang mana dos ubatnya adalah dalam bentuk serbuk yang teramat halus (kurang daripada 1 mikron
[6]
) disedut oleh pesakit.
Nebulizer
Nebulizer yang melepaskan aerosol sebagai kabut yang dibuat dari formulasi cair.
Cara Penggunaan Metered Dose Inhaler (MDI)
MDI terbahagi kepada dua bahagian utama iaitu:
Kanister iaitu tempat simpanan ubat
Actuator iaitu mekanisme bagi semburan ubat ke dalam rongga pernafasan
Berikut merupakan teknik menggunakan MDI:
Duduk atau berada dalam keadaan tegak
Buka penutup mouthpiece MDI dan pegang MDI dalam posisi menegak
Goncang MDI sebanyak 3-5 kali bagi memastikan kandungan kanister bercampur
Hembus nafas keluar dengan perlahan
Masukkan corong (mouthpiece) MDI ke dalam mulut dan bibir dirapatkan
Tekan Kanister dan tarik nafas dalam secara serentak
Tahan nafas sekurangnya selama 8 hingga 10 saat
Keluarkan MDI dari mulut dan hembus nafas keluar
Tutup semula penutup corong inhaler.
Ulangi langkah 3 hingga 8 sekiranya lebih daripada 1 sedutan diperlukan.
Hukum Menggunakan Inhaler di Siang Ramadhan
Kami dapati isu ini menjadi khilaf kerana kefahaman dalam kalangan ulama berkenaan bahan yang digunakan untuk semburan inhaler; adakah ia ‘ain seperti cecair atau seperti gas selepas disembur.
Berdasarkan kajian kami terhadap isu ini, kami mendapati ada dua pandangan ulama dalam isu penggunaan inhaler ini. Kami nukilkannya seperti berikut:
Pendapat Pertama: Ia Membatalkan Puasa
Pandangan pertama menyatakan bahawa penggunaan inhaler adalah membatalkan puasa. Maka tidak boleh mengambilnya di siang hari Ramadhan kecuali sekiranya sakit dan berhajat kepadanya. Oleh itu, dia boleh berbuka dan menggantikannya pada waktu yang lain.
Antara ulama’ yang berpegang dengan pandangan ini adalah:
Syeikh ‘Atiyyah Saqr
Beliau menyebutkan bahawa para ulama telah berpendapat bahawa ubat titik hidung dan wap (yakni wap ubat / nebulizer) yang disedut melalui corong inhaler adalah membatalkan puasa. Apabila si pesakit terpaksa menggunakannya tatkala berpuasa, maka haruslah dia berbuka dan hendaklah dia mengqadha’ puasanya setelah dia sembuh daripada penyakit. Jika sekiranya sakitnya berpanjangan tanpa ada harapan untuk sembuh, pesakit tersebut tidak perlu berpuasa, dia hendaklah membayar fidyah dengan memberi makan kepada orang miskin pada setiap hari (yang dia tidak berpuasa). (Lihat
Ahsan al-Kalam fi al-Fatwa wa al-Ahkam
, 4/630).
Syeikh Dr. Ali Jumu‘ah.
Menurut beliau, setiap apa yang masuk ke dalam rongga seseorang insan melalui jalan yang terbuka secara semulajadi seperti mulut, hidung dan telinga, maka jadilah ia membatalkan puasa. Penyembur (inhaler / spray) yang digunakan seumpama dalam situasi yang disebut dalam pertanyaan (yakni penggunaan inhaler bagi penghidap asthma) memasukkan sesuatu semburan ke rongga seseorang insan yang menyebabkan terbatalnya puasa sesiapa yang menggunakannya dan tidak dikira puasanya. Sesungguhnya penyembur yang digunakan dalam situasi ini membatalkan puasa orang yang berpuasa.
[7]
Fadhl Hasan ‘Abbas.
Beliau menyatakan bahawa penyembur inhaler mengandungi campuran bahan-bahan ubatan, air dan oksigen. Para doktor dan ahli farmasi telah mengesahkan bahawa setiap bahan tersebut masuk (sampai ke dalam) perut dengan yakin. Maka pandangan yang
rajih
(kuat) adalah penggunaan inhaler membatalkan puasa. (Lihat
Mufattirat al-Saim fi Dhau’i al-Mustajiddah al-Tibbiyyah
, hlm. 4).
Syeikh Muhammad al-Mukhtar al-Sulami,
Beliau menyebutkan tentang hukum berubat menggunakan wap. Setiap ubat yang larut dan berbentuk cecair lalu tersejat menjadi wap, kemudian dimasukkan oleh pesakit ke dalam perutnya melalui rongga mulut, maka ia membatalkan. Tidak kira sama ada penyejatan tersebut terhasil dengan cara pemanasan atau menggunakan vakum.
Syeikh Ahmad Huraidi ada mengeluarkan fatwa ketika ditanya mengenai adakah pesakit asma batal puasanya disebabkan menggunakan sejenis alat yang dikenali sebagai inhaler. Beliau menjawab, sekiranya ubat yang digunakan melalui perantaraan alat penyembur (inhaler) tadi sampai ke dalam
jaufnya
melalui mulut atau hidung, maka puasanya dikira terbatal. Sekiranya tidak sampai sesuatu apapun daripadanya ke dalam
jauf
, maka puasanya tidak batal. Perkara ini bukanlah suatu kebarangkalian lagi kerana sudah pasti ubat yang dilepaskan melalui alat penyembur (inhaler) tersebut akan masuk melepasi bahagian halkum.
Oleh itu, hukum berubat dengan debu, termasuklah juga semburan, dengan niat untuk berubat dengan bahan yang dihancurkan halus yang masuk melepasi bahagian halkum dengan semburannya melalui mulut dan (rongga) nafas, atau dengan alat; puasanya terbatal dan diwajibkan untuk menggantikan semula puasanya yang ditinggalkan, jika penyakit itu tidak berterusan. (Lihat
Majallah Majma‘ al-Fiqh al-Islami
, 10/787-788).
Muhammad al-Alfi,
Menurut beliau, pendapat yang kuat (
rajih
): Penyembur asma (inhaler) mengandungi bahan-bahan ubatan, air dan oksigen. Para doktor dan ahli farmasi telah mengesahkan kepadanya bahawa setiap bahan tersebut masuk (sampai) ke dalam perut dengan yakin. Maka penggunaan inhaler membatalkan puasa. Wallahu a‘lam. (Lihat
Majallah Majma‘ al-Fiqh al-Islami
, 10/541).
Syeikh Taqiyuddin al-‘Uthmani,
Beliau menyatakan, berkenaan isu alat penyembur ini, sebenarnya udara (yang dilepaskan oleh alat tersebut) masuk melalui mulut ke dalam kerongkong, dan inilah yang masuk ke dalam
jauf
. Akan tetapi hukum dalam permasalahan ini adalah berdasarkan sama ada terdapat sebarang ubat dalam udara tersebut ataupun tidak? Kemudian, beliau menyebutkan, apa yang beliau dengar daripada para doktor yang hadir di sini (yakni dalam persidangan tersebut) bahawa ia mengandungi sedikit peratusan ubat dan ia sampai ke dalam
jauf
(perut). Disebabkan oleh para fuqaha’ tidak membezakan antara sedikit dan banyak, selagi ada sesuatu yang masuk ke dalam
jauf
(perut), sekalipun ia sedikit, ia tetap membatalkan puasa. Mereka menyamakan perkara tersebut dengan bijan.
[8]
 (Lihat
Majallah Majma‘ al-Fiqh al-Islami
, 10/832).
Syeikh Dr. Wahbah al-Zuhaili,
Beliau menyebutkan, kita hendaklah membezakan antara sengaja (berniat melakukannya) dan tidak sengaja. Apa yang dibangkitkan oleh Dr. Raja’i berkenaan seseorang yang menghidu debu, atau asap atau
bakhur
, maka jika seseorang itu sengaja menghidu perkara-perkara tersebut, maka niatnya (untuk melakukan perkara tersebut) diambil kira. Sekiranya dia sengaja menghidunya atau membuka mulutnya untuk menerima debu, maka ia membatalkan puasa. Adapun jika dia berada di suatu tempat dan dia tidak berniat pun melakukannya, lalu dia menghidu bau-bauan dan menghidu asap atau debu, maka dalam situasi ini ia tidak dikira batal puasa. Selain itu, para fuqaha juga turut mempertimbangkan penggunaan kaedah lain selain kaedah membatalkan puasa iaitu “المَشَقَّةُ تَجْلِبُ التَّيْسِيرُ” (Kesusahan akan membawa kepada kemudahan). Justeru, setiap apa yang susah untuk dielakkan atau dijaga termasuk dalam perkara yang dimaafkan. Maka perkara yang membatalkan puasa bukan semata-mata memasukkan sesuatu ke dalam
jauf
mahupun tidak memasukkan sesuatu ke dalamnya.
Begitu juga mengqiyaskan sesuatu ke atas perbuatan berkumur-kumur dan
istinsyaq
(memasukkan air ke dalam hidung), di mana ada sesuatu ketika berkumur-kumur dan
istinsyaq
itu yang akan meleleh masuk ke dalam
jauf
. Akan tetapi para fuqaha’ tidak menghukumkannya sebagai membatalkan puasa kerana jika mereka menghukumkannya sebagaimana demikian maka akan batallah taklif syar‘i iaitu perbuatan berkumur-kumur dan
istinsyaq
adalah disunatkan menurut kebanyakan mazhab dan wajib di sisi mazhab Hanbali. Oleh itu, sewajarnya kita meraikan makna taklif, dan pada masa yang sama tidak sah (tepat) untuk mengqiaskan ke atas perbuatan berkumur-kumur dan
istinsyaq
sebahagian perkara yang masuk ke dalam jauf, sehinggakan sekalipun ia sedikit, tidak kira ia terdiri daripada jenis makanan ataupun tidak, sekalipun ia seperti bijan, kacang dan seumpamanya.
Selanjutnya, beliau turut menyebutkan bahawa apa-apa sahaja yang masuk ke dalam badan melalui sistem pernafasan seperti asap, semburan, semburan asma (inhaler) adalah membatalkan puasa. (Lihat
Majallah Majma‘ al-Fiqh al-Islami
, 10/839-840, 842).
Antara badan fatwa yang berpegang dengan pandangan ini ialah:
Dar al-Ifta’ Jordan
Fatwa yang dikeluarkan adalah seperti berikut:
Soalan: Saya mempunyai masalah penyakit asthma yang kronik yang menyebabkan saya perlu menggunakan ubat (ventoline), ia frasa yang merujuk kepada gas yang membantu mengembangkan saluran pernafasan. Adakah diharuskan penggunaannya pada siang Ramadhan atau ia membatalkan puasa, sedangkan saya tidak boleh meninggalkannya dalam seharian?
Jawapan: Pengambilan semburan (inhaler) sama ada melalui hidung atau mulut membatalkan puasa, kerana ubat yang terdapat di dalam semburan tersebut bertujuan untuk disampaikan ke paru-paru yang mana ia dikira sebagai perut. Sesiapa yang menggunakan semburan tersebut hanya pada beberapa hari maka dia boleh menggunakannya dan kekal menahan diri
[9]
 (daripada makan pada siang hari tersebut), kemudian mengganti puasa pada hari lain. Dan sesiapa yang menggunakannya pada setiap hari maka dia boleh menggunakannya dan kekal menahan diri (daripada makan pada siang hari tersebut), kemudian memberi makan kepada kepada orang miskin setiap hari (sebagai ganti puasa yang ditinggalkan). Dan kadar memberi makan orang miskin menyamai 60 Piastres
[10]
 pada tahun 1421 H.
[11]
Manakala dalam ruangan
As’ilah al-Siyam al-Tibbiyyah,
disebutkan:
Mengambil sebarang semburan melalui hidung atau mulut membatalkan puasa, hal yang demikian kerana semburan-semburan tersebut tersebut bertujuan untuk disampaikan ke paru-paru yang mana ia dikira sebagai perut. Sesiapa yang terdesak untuk menggunakannya pada beberapa hari Ramadhan maka puasanya (pada hari tersebut) batal, dia perlu menahan diri dari makan untuk menghormati bulan Ramadhan dan mengganti semula puasa selepas Ramadhan. Dan sesiapa yang menggunakannya pada setiap hari Ramadhan kerana memerlukannya sepanjang tahun, dia boleh menggunakannya pada siang hari Ramadhan dan menahan diri  dari makan, kemudian memberi makan kepada orang miskin pada setiap hari Ramadhan dan tidak diwajibkan ke atasnya mengganti (puasa yang ditinggalkan).
[12]
Dar al-Ifta’ al-Misriyyah
Fatwa yang dikeluarkan adalah seperti berikut:
Soalan: Apakah hukum penggunaan inhaler ketika berpuasa?
Jawapan: Penggunaan inhaler membatalkan puasa dan wajib diganti, kerana ia dikira memasukkan ubat berbentuk cecair ke dalam perut dengan cara semburan yang mengandungi jirim melalui rongga terbuka secara semulajadi iaitu mulut. Jika pesakit itu tidak mampu untuk ganti puasa dan penyakit yang dihidapi adalah kronik, maka dia perlu membayar fidyah setiap hari dengan memberi makan orang miskin dengan kadar satu cupak makanan ruji negara tersebut seperti beras. Sukatan satu cupak pula menyamai 510g gandum, dan diharuskan juga untuk mengeluarkan nilainya dan membayarnya kepada orang miskin seperti yang telah difatwakan.
[13]
Manakala dalam ruangan bertajuk
Mufti al-Jumhuriyyah Yujib ‘an Ahammi As’ilah al-Siyam
bertarikh 22 Julai 2012 menyebut:
Apakah hukum menggunakan inhaler bagi penghidap asma ketika puasa di bulan Ramadhan?
Jika ubat yang digunakan dengan cara semburan sampai ke perut melalui mulut atau hidung maka ia membatalkan puasa. Jika ubat tersebut tidak sampai ke perut maka tidak membatalkan puasa. Pada keadaan puasa seseorang itu terbatal, dia wajib menggantikan puasa tersebut pada hari lain selepas hilang sakit tersebut.
[14]
Secara ringkasnya, antara hujah mereka ialah:
Bahan-bahan yang terdapat di dalam inhaler akan sampai ke dalam perut melalui mulut. Oleh itu, ia dianggap membatalkan puasa.
Batal puasa dengan masuk sesuatu ‘ain sekalipun sedikit ke dalam
jauf
 atau rongga.
Inhaler mengandungi sejenis cecair iaitu sesuatu yang berjirim dan apabila dimasukkannya, maka hukumnya adalah batal.
Pendapat Kedua: Ia Tidak Membatalkan Puasa
Pandangan yang kedua menyatakan bahawa penggunaan inhaler adalah tidak membatalkan puasa. Kami nyatakan di sini dua bentuk fatwa yang memutuskan dengan pandangan ini seperti berikut:
Pertama
: Badan Fatwa yang Berautoriti
Antara Badan Fatwa yang berpegang dengan pendapat tidak membatalkan ialah:
Majma‘ al-Fiqh al-Islami yang bersidang di Jeddah pada tahun 1997
[15]
 dan 2018.
Pada tahun 1997, Majma’ al-Fiqh al-Islami telah mengeluarkan resolusi – yang antara lain menyebut – bahawa ubat titis mata, atau ubat titis telinga, atau ubat pencuci telinga, atau ubat titis hidung, atau ubat semburan hidung termasuk dalam perkara yang tidak membatalkan puasa, jika dapat dielakkan daripada menelan apa yang masuk ke dalam tekak.
Selain itu, (pada tahun 1997 itu juga) mereka juga bersepakat untuk menangguhkan pengeluaran keputusan sebahagian permasalahan kerana ia memerlukan kajian lebih lanjut mengenai kesannya terhadap puasa, di samping memberi tumpuan kepada hadith-hadith Nabi dan
athar-athar
 para sahabat dalam pengeluaran hukumnya. Di antaranya ialah semburan inhaler.
Seterusnya, dalam persidangan Majma‘ al-Fiqh al-Islami pada sesi ke-23 di Madinah Munawwarah, dalam tempoh 19-23 Safar 1440 Hijrah bersamaan 28 Oktober hingga 1 November 2018 Masihi, sebagai kesinambungan daripada keputusan Majlis Majma‘ al-Fiqh al-Islami bernombor 93 (1/10) berkenaan perkara-perkara yang membatalkan puasa dalam bidang perubatan. Di antara isu-isu yang akan dibincangkan dalam sesi tersebut ialah penggunaan inhaler.
Di dalamnya dinyatakan bahawa selepas Majlis melihat dan meneliti penyelidikan yang dikemukakan kepada Majma‘ al-Fiqh al-Islami khususnya berkenaan tajuk yang dibahaskan, dan begitu juga selepas mendengar perbincangan dan perbahasan yang panjang lebar berkenaan isu yang berkisar dengannya, Majlis memutuskan bahawa
semburan inhaler tidak menjejaskan puasa kerana ia menyasarkan sistem pernafasan, dan apa yang sampai ke dalam perut daripadanya hanyalah sebahagian kecil yang dimaafkan tanpa disengajakan, kurang daripada apa yang sampai ke dalam perut daripada sisa kumur dan siwak.
[16]
Fatwa al-Lajnah al-Da’imah li al-Buhuth al-’Ilmiyyah.
[17]
Nas fatwa Lajnah menyebut: “Ubat bagi penyakit asma yang digunakan oleh pesakit asma adalah dengan cara penyedutan yang sampai ke paru-paru melalui trakea dan bukannya perut. Jadi, ia bukan makanan mahupun minuman atau apa-apa yang menyerupai kedua-duanya. Justeru, apa yang jelas puasa tidak batal dengan menggunakan ubat ini.” (Lihat
Fatawa Islamiyyah,
1/130).
Islamic Organization for Medical Science (IOMS)
Persatuan Pengamal Perubatan Kuwait (المنظمة الإسلامية للعلوم الطبية بالكويت) dalam Nadwah Fiqh Perubatan ( الندوة الفقهية الطبية) yang ke-9 di Maghribi pada tahun 1997 M.
[18]
Keputusan Seminar Fiqh Perubatan ke-9 yang diadakan di Maghribi pada 14-17 Jun 1997 di mana kebanyakan ahli majlis (yang terdiri dari kalangan pakar fiqh dan perubatan) menyatakan bahawa ubat semburan hidung (
inhaler
) dan ubat sedut tidak membatalkan puasa. Antara penjelasannya:
Pesakit asma, COPD dan seumpamanya adalah jenis
acute
dan
chronic
yang memerlukan rawatan inhaler secara berkala dan tempoh yang lama.
Inhaler (semburan) bersifat ‘
local effect’
di paru-paru sahaja. Tidak ada kesan absorpsi (serapan) ke sistem pencernaan.
Inhaler tidak aktif untuk tempoh panjang. Jadi serangan
acute asthma
contohnya tidak dapat ditangguh rawatannya. Walaupun pesakit mempunyai maslahah untuk berbuka puasa. Namun kepada pesakit kronik yang perlu mengambil lebih dari tiga kali terutamanya waktu siang, mereka juga berhadapan masalah yang sama untuk berpuasa qadha’ nanti.
Inhaler (semburan) tidak memberi sebarang tenaga tambahan kepada pesakit kerana ianya tidak diserap ke sistem darah. Sekalipun ada, ia terlalu minimum.
[19]
Kedua
: Pandangan tokoh ulama
Pandangan yang menyatakan ia tidak batal juga adalah merupakan pandangan sebahagian besar ulama dan tokoh ilmuan seperti Syeikh ‘Abd al-‘Aziz bin Baz, Syeikh Muhammad Abu Zahrah, Syeikh Abdullah al-Bassam, Syeikh Muhammad bin Soleh al-‘Uthaimin, Syeikh Dr. Husamuddin ‘Afanah, Syeikh Abdullah bin Jibrin, Syeikh Dr. Yusuf al-Qaradhawi, Dr. Muhammad Haitham al-Khayyat, Dr. al-Siddiq al-Dharir, Dr. Ahmad bin Muhammad al-Khalil, Syeikh Uthman al-Khamis, Syeikh ‘Abd al-‘Aziz al-Tarifi, Syeikh Sa‘id al-Jabiri, Syeikh Khalid al-Jundi, Dr. Muhammad ‘Uqlah, Dr. al-Tantawi Jauhari, Faisal Mawlawi (Timb. Ketua Majlis Fatwa Eropah), Syeikh ‘Abd al-Muhsin al-Zamil, Dr. ‘Adil al-Mutayrat, Syeikh Muhammad bin Ibrahim bin Abdullah al-Tuwaijiri, Dr. Sulaiman bin Fahd al-‘Isa, Dr. Abdullah bin Hamad al-Sakaki, Syeikh ‘Abd al-Salam bin Ibrahim al-‘Adhib
Seterusnya kami kemukakan pula sebahagian kenyataan dan hujah mereka sebagaimana berikut:
Mufti al-‘Am al-Mamlakah al-Arabiyyah al-Su’udiyyah, Syeikh ‘Abd al-‘Aziz bin Baz,
[20]
Beliau ditanya oleh seseorang berkenaan penggunaan inhaler pada siang Ramadhan sedangkan dia berpuasa disebabkan oleh penyakit asma, dan orang tersebut mendapati rasanya adalah pahit. Justeru, adalah terbatal puasanya?
Beliau menjawab dengan menyebutkan bahawa sekiranya penggunaan inhaler itu kerana
dharurah
 (keadaan terpaksa), maka ia tidak membatalkan puasanya, insya-Allah. Begitu juga kerana ia bukanlah seperti makanan atau minuman. Sebaliknya dia hanyalah menyedut udara kerana dia bernafas dalam keadaan tersekat-sekat. Justeru, pendapat yang tepat ialah puasanya tidak terbatal dengan syarat dia menggunakannya dalam keadaan
dharurah
.
[21]
Dalam
Fatawa al-Da‘wah
 (no. 979) pula, beliau menyatakan:
“Penggunaan inhaler (bagi pesakit asma) tidak membatalkan puasa, kerana ia adalah gas mampat yang masuk ke dalam paru-paru dan bukannya makanan. Selain itu dia (pesakit asma) sentiasa memerlukannya pada bulan Ramadhan dan juga pada waktu lain.”

Syeikh Muhammad Abu Zahrah,
Al-Sayyid ‘Abd al-Muhsin Muhammad Khalil dari Kaherah bertanya kepada Syeikh Muhammad Abu Zahrah mengenai seseorang yang menghidap penyakit asma dan dia mengalami sesak nafas yang teruk. Sesak nafas tersebut tidak dapat dihilangkan melainkan dengan menggunakan sejenis ubat cecair. Ubat ini akan disejat dengan cara-cara tertentu, lalu berubah menjadi wap, yang kemudiannya akan disedut oleh pesakit. Apabila ia (ubat yang telah bertukar menjadi wap) sampai ke dalam paru-paru, pesakit itu akan berasa selesa dan tenang. Justeru, bolehkah pesakit tersebut berpuasa dengan menggunakan ubat ini apabila dia diserang penyakit asma?
Syeikh Muhammad Abu Zahrah menjawab, apa yang dinaskan ialah wap atau asap yang disedut bukan untuk tujuan bersedap-sedapan dan syahwat seperti asap ketuhar dan seperti asap yang telah disebutkan akan sifatnya, maka ia tidak membatalkan puasa. Adapun wap atau asap yang disedut untuk tujuan bersedap-sedapan dan syahwat, maka pengarang Fath al-Qadir menyatakan bahawa puasanya batal. Hal ini kerana puasa adalah menahan diri daripada syahwat mulut dan kemaluan, dan asap yang disedut bagi tujuan bersedap-sedapan termasuk dalam syahwat mulut.
Manakala wap atau asap yang disedut bukan bertujuan untuk bersedap-sedapan sebagaimana yang telah disebutkan sebelum ini, maka para fuqaha’ telah menaskan bahawa puasanya tidak batal.  (Lihat
Fatawa al-Syeikh Muhammad Abu Zahrah
, dihimpun dan ditahqiq oleh Dr. Muhammad Uthman Syabir, hlm. 253).
Syeikh Abdullah al-Bassam,
Ketika menyebutkan perkara-perkara yang tidak membatalkan puasa, beliau menyatakan bahawa di antaranya ialah ubat penyakit asma yang disedut melalui hidung. (Lihat
Taudhih al-Ahkam min Bulugh al-Maram,
3/503).
Syeikh Muhammad bin Soleh al-‘Uthaimin,
Beliau menyebutkan, semburan inhaler ini mengeluarkan wap dan tidak sampai ke perut. Jadi, dinyatakan bahawa tidak mengapa menggunakannya bagi orang yang berpuasa dan puasanya tidak terbatal disebabkan oleh perkara tersebut. (Lihat
Fatawa Arkan al-Islam,
hlm. 475)
Begitu juga dalam
 Jilsat Ramadhaniyyah
 (1/16), beliau ditanya berkenaan adakah penggunaan inhaler dalam bulan Ramadhan membatalkan puasa?
Beliau menjawab, terdapat dua jenis inhaler. Jenis pertama, inhaler yang berbentuk seperti pistol yang diletakkan di dalamnya pil (ubat). Kemudian, ia dimasukkan dan dilepaskan di dalam mulut. Lalu ubat tersebut turun ke dalam perut. Maka, hal ini membatalkan puasa. Sekiranya seseorang itu tidak dapat bertahan tanpa menggunakannya sepanjang siang Ramadhan, maka tidak mengapa untuknya berbuka (tidak berpuasa). Perkara ini adalah luas kerana ia termasuk dalam firman Allah SWT:
وَمَن كَانَ مَرِيضًا أَوْ عَلَىٰ سَفَرٍ فَعِدَّةٌ مِّنْ أَيَّامٍ أُخَرَ
Maksudnya:
“
Dan sesiapa yang sakit atau dalam musafir maka (bolehlah ia berbuka, Kemudian wajiblah ia berpuasa) sebanyak hari yang ditinggalkan itu pada hari-hari yang lain.
”
(Surah al-Baqarah: 185)
Sekiranya ia difahami sebagai penyakit yang tidak boleh diubati, maka dia hendaklah memberi makan orang miskin setiap hari. Kemudian jika ditakdirkan Allah SWT menyembuhkannya, dan Allah SWT Maha Berkuasa atas tiap-tiap sesuatu; maka dia tidak perlu lagi memberi makan semula mahupun berpuasa (pada hari-hari yang ditinggalkan) kerana dia telah menunaikan kewajipannya untuk memberi makan, jadi dia tidak perlu lagi sibuk (untuk melakukannya) tanpa sebab.
Manakala jenis kedua pula ialah inhaler yang melegakan sesak nafas, dan ia merupakan udara bergas, serta tidak ada satu jirim daripadanya yang sampai ke perut. Maka dalam hal ini tidak mengapa sekalipun seseorang sedang berpuasa dan puasanya itu tidak terbatal (dengan menyedutnya).
Syeikh Dr. Husamuddin ‘Afanah,
Beliau menyebutkan bahawa inhaler yang disebutkan dalam soalan adalah cecair yang digunakan untuk mengembangkan arteri paru-paru apabila sesak nafas, dan ia tidak sampai ke dalam perut apabila digunakan oleh pesakit, sebagaimana yang disebutkan oleh para doktor. Berdasarkan hal tersebut, ia tidak membatalkan puasa, insya-Allah. (Lihat
Masa’il Muhimmat Tata‘allaq bi Fiqh al-Saum
, 1/10).
Syeikh Abdullah bin Jibrin,
Beliau menyatakan, berkenaan inhaler, maka sebahagian ulama memberi kelonggaran (untuk menggunakannya) dan menganggapnya udara, sama seperti oksigen yang terkandung di udara dan dihirup oleh orang itu sendiri. Akan tetapi inhaler ini mengandungi bahan yang mempunyai isipadu dan berat, maka beliau melihat bahawa ia tidak boleh digunakan ketika berpuasa kecuali dalam keadaan mendesak, dan digunakan sekadar yang diperlukan.
[22]
Dalam kitabnya yang lain, beliau menyatakan penggunaan inhaler bagi pesakit asma tidak membatalkan puasa. Hal ini kerana ia tidak mempunyai jirim. Kemudian, ia masuk melalui saluran pernafasan dan bukannya saluran makan dan minum. (Lihat
Fatawa al-Siyam
oleh al-Syeikh Abdullah al-Jibrin, dihimpun dan disusun oleh Rasyid al-Zahrani, hlm. 22).
Syeikh Dr. Yusuf al-Qaradhawi,
Dalam satu ucapan beliau, pada sesi akhir, beliau ada menjawab beberapa soalan yang diajukan kepadanya. Beliau menyebutkan, menggunakan berus gigi dan ubat gigi tidak membatalkan puasa. Namun, jika dia merasakan sesuatu daripadanya memasuki mulutnya, maka hendaklah dia meludahkannya sebagaimana penyembur asma (inhaler) juga tidak membatalkan puasa kerana orang yang menggunakannya tidak merasa bahawa dia sedang meminum air.
[23]
Muhammad Haitham al-Khayyat,
Di antara hujahnya, beliau menyebutkan, para doktor pada hari ini tidak mengetahui atau mengenali apa yang dipanggil sebagai “الجوف” yakni ism makrifah dengan alif dan lam. Akan tetapi mereka mengetahui “أجوافا” iaitu menjadi ism makrifah melalui
idhafah
(sandaran) seperti rongga dada (yang merangkumi paru-paru, jantung, dan urat besar), rongga perut (yang merangkumi perut, usus, hati, limpa), rongga hidung, rongga mulut, rongga perut, dan rongga-rongga lain.
[24]
Begitu juga para doktor dahulu juga tidak membahaskan berkenaan
al-Jauf
 (الجوف) tersebut. Melainkan apa yang disebutkan dalam Qanun Ibn Sina mengenai rongga atas (الجوف الأعلى) dan rongga bawah (الجوف الأسفل). Kedua-duanya itu adalah rongga dada yang merangkumi jantung dan paru-paru, dan rongga perut yang merangkumi perut, usus dan seluruh
viscera
.
Sekiranya benar bahawa mafhum a
l-Jauf
itu ada asalnya dalam al-Kitab dan al-Sunnah — sedangkan ia tidak benar —; maka sewajarnya untuk kita mengetahui apa yang sepadan dengannya menurut ‘uruf para doktor kini, dan ia bukanlah sistem penghadaman secara pasti; kerana sistem penghadaman bermula dengan mulut dan berakhir dengan dubur. Manakala berkumur-kumur pula tidak membatalkan puasa berdasarkan nas hadith, hadith Umar bin al-Khattab R.A yang diriwayatkan oleh Abu Daud dengan sanad yang sahih, katanya:
هشَشتُ فقبَّلتُ وأَنا صائمٌ، فقُلتُ: يا رسولَ اللَّهِ صنَعتُ اليومَ أمرًا عَظيمًا قبَّلتُ، وأَنا صائمٌ قالَ: أَرأَيتَ لو مَضمَضتَ منَ الماءِ، وأنتَ صائمٌ قُلتُ: لا بأسَ بِهِ، قالَ: فمَهْ ؟
Maksudnya:
 “
Aku berasa gembira lalu aku mencium (isteriku) sedangkan aku dalam keadaan berpuasa. Lalu aku bertanya: ‘Wahai Rasulullah, pada hari ini aku telah melakukan suatu perkara yang besar. Aku telah mencium (isteriku) sedangkan aku sedang berpuasa.’ Baginda bersabda: ‘Bagaimana pendapat engkau apabila engkau berkumur-kumur menggunakan air sedangkan engkau sedang berpuasa?’ Aku menjawab: ‘Tidak mengapa.’ Baginda bersabda: ‘Berhentilah (daripada bertanya)?!’
”
Riwayat Abu Daud (2385); al-Nasa’i dalam
al-Sunan al-Kubra
 (3048) dan Ahmad (138)
Maka tidak ada yang tinggal melainkan sebahagian daripada rongga perut. Inilah pendapat yang paling dekat (dengan kebenaran) kerana apa yang dimakan dan diminum sampai ke dalam perut. Jika ia dicerna dan kemudian dibiarkan, maka ia adalah
chyme
,
[25]
 kemudian
chyle
,
[26]
 dan ia tidak akan kembali kepada makanan mahupun minuman. Jika demikian keadaannya, maka tiada justifikasi perubatan bagi sesiapa yang berpendapat batal puasa dengan sebab apa yang masuk ke dalam dubur seperti enema,
[27]
 supositori,
[28]
 spekulum,
[29]
 atau jari doktor yang memeriksa, atau apa yang masuk ke dalam vagina seperti pesari,
[30]

vaginal ovules
, spekulum, jari doktor perempuan atau bidan yang memeriksa, atau apa yang masuk ke dalam saluran kencing — sama ada saluran kencing lelaki atau perempuan — seperti kateter,
[31]
 sistoskop,
[32]
 bahan
radiocontrast
,
[33]
 ubat, atau cecair untuk membasuh pundi, atau apa yang masuk ke dalam telinga seperti ubat titis dan ubat cuci telinga. Kesemua ini tidak sampai ke rongga perut secara pasti.
Jelas daripada nas-nas menunjukkan bahawa terdapat kuantiti tertentu yang dimaafkan. Oleh itu, tidak syak lagi bahawa orang yang berkumur-kumur, akan tersisa air kumur dalam mulutnya dan bercampur dengan air liur, dan tidak syak lagi juga bahawa dia menelannya. Akan tetapi puasanya tetap tidak terbatal berdasarkan nas hadith iaitu hadith Umar yang telah disebutkan sebelum ini.
Jika seseorang berkumur-kumur atau membilas mulutnya dengan air yang dilabelkan dengan bahan radioaktif, kita akan menemui bahan radioaktif tersebut di dalam perut selepas itu, di mana mengesahkan kewujudan sejumlah kecil yang dimaafkan. Ia adalah lebih banyak — secara pasti — daripada apa yang boleh diserap ke dalam esofagus daripada semburan inhaler — jika ia terserap — atau daripada semburan ubat hidung atau titisan ubat hidung — jika ia terserap — atau daripada tablet yang diletakkan di bawah lidah untuk merawat angina — jika ia terserap — atau daripada titisan ubat telinga yang membran timpaninya telah berlubang — jika ia terserap — maka tidak ada justifikasi, dari segi perubatan mahupun undang-undang, untuk mengatakan bahawa perkara-perkara ini membatalkan puasa, kerana apa yang sampai ke rongga perut — jika ia berlaku — adalah jauh lebih sedikit daripada jumlah yang sedikit yang dimaafkan, insya-Allah. (Lihat
al-Muftirat fi Dhau’ al-Tibb al-Hadith,
Majallah Majma‘ al-Fiqh al-Islami, 10/774-775).
al-Siddiq al-Dharir,
Beliau menyatakan bahawa Dr. Hassan ada menyebutkan mengenai
dhabit
(prinsip umum) bagi perkara yang membatalkan puasa iaitu setiap apa yang masuk ke dalam sistem penghadaman melalui mulut dan tekak adalah sebab yang membatalkan puasa. Beginilah ungkapan atau ibarat yang terdapat dalam kertas kajiannya. Kemudian, Dr. Muhammad Ali al-Barr bersetuju dengannya berkenaan
dhabit
itu, dan menambah orang tersebut mestilah melakukannya dalam keadaan sengaja. Begitu juga tidak disyaratkan apa yang masuk ke dalam
jauf
(yakni menurutnya merujuk kepada sistem penghadaman) itu adalah makanan dan minuman, tetapi ubat dan asap turut termasuk di dalamnya.
Selanjutnya, beliau menyatakan bahawa beliau tidak bersetuju dengan kedua-dua tokoh tersebut yang menjadikan batalnya puasa terikat atau tergantung dengan apa yang masuk ke dalam
jauf
iaitu sistem penghadaman. Hal ini kerana tidak ada dalil mengenai perkara ini sama ada daripada al-Quran mahupun al-Sunnah. Al-Sunnah tidak menyebutkan melainkan hanya makan dan minum, dan al-Quran juga tidak menyebutkan melainkan hanya ini (yakni makan dan minum). Justeru, masuknya batu kerikil ke dalam
jauf
tidak membatalkan puasa, begitu juga asap tidak membatalkan puasa, dan begitu juga ubat tidak membatalkan puasa melainkan jika ia adalah makanan atau minuman. Justeru, apabila disahkan kepadanya bahawa ia adalah minuman, dikatakan: “شربت الدواء” (Aku telah minum ubat), maka hal ini merosakan puasanya; atau “أدى الدواء” (makan ubat), sekalipun ia bukan makanan dan minuman tetapi ia telah menjalankan fungsinya sebagai makanan dan minuman. Oleh kerana itu, ia mengambil hukum kedua-duanya (yakni makanan dan minuman).
Begitu juga beliau tidak bersetuju dengan kedua-dua tokoh tersebut bahawa gastroskop (sejenis spekulum) membatalkan puasa kerana ia bukanlah makanan mahupun minuman, tidak dari segi bahasa mahupun ‘uruf. Apatah lagi Dr. al-Barr telah memutuskan bahawa ia langsung tidak ada kaitan dengan makanan. Kalaulah spekulum ini boleh dikategorikan sebagai makanan yang mengenyangkan, maka sudah tentu di sana terdapat pendapat yang menyatakan ia membatalkan puasa. Begitu juga beliau tidak bersetuju dengan Dr. al-Barr berkenaan apa yang masuk ke dalam dubur (enema), dan apa yang sampai (masuk) melalui telinga membatalkan puasa, melainkan jika apa yang sampai ke dalam
jauf
merupakan makanan yang mengenyangkan, maka dalam hal ini ia membatalkan puasa. (Lihat
Majallah Majma‘ al-Fiqh al-Islami
, 10/845-846).
Ahmad bin Muhammad al-Khalil,
Beliau menyatakan, pendapat yang jelas (yakni kuat menurutnya) adalah inhaler tidak membatalkan puasa. Apa yang disebutkan oleh mereka yang berpendapat tidak batal puasa adalah sesuai dan logik, serta qiyas mereka terhadap berkumur-kumur dan bersiwak adalah qiyas yang betul.
Wallahu subhanahu wa ta‘ala a‘lam
. (Lihat
Muftirat al-Siyam al-Mu‘asirah
, hlm. 46-50).
Syeikh Uthman al-Khamis,
Beliau berpendapat inhaler tidak membatalkan puasa kerana ia bukan makanan mahupun minuman atau apa-apa yang menyerupai kedua-duanya (yakni pada maknanya).
[34]
Syeikh ‘Abd al-‘Aziz al-Tarifi,
Beliau berpendapat, penggunaan inhaler tidak membatalkan puasa kerana ia sampai ke paru-paru dan bukannya ke
jauf
.
Jauf
yang dimaksudkan di sini ialah perut yang mana makan dan minum mengambil tempatnya. Boleh jadi ada sebahagian kecil daripadanya yang sampai ke
jauf
, akan tetapi ia tidak memiliki jirim yang jelas. Ringkasnya, apa yang sampai ke dalam
jauf
daripada jirim semburan inhaler adalah lebih sedikit berbanding jirim air yang sampai ke
jauf
ketika berkumur-kumur (sedangkan ia diberi keringanan). Oleh sebab itu, ia tidak dikira membatalkan puasa kerana jumlahnya yang terlalu sedikit.
[35]
Syeikh Sa‘id al-Jabiri,
Beliau menyebutkan, pendapat yang paling dekat (dengan kebenaran) ialah inhaler tidak membatalkan puasa orang yang berpuasa, bukan kerana sesuatu yang masuk atau sampai ke dalam kerongkong itu tidak dikira sebagai ‘ain, akan tetapi disebabkan oleh
masyaqqah
(kesusahan) dan kepayahan.
Fuqaha dalam kalangan mazhab Syafi‘i ada membahaskan beberapa permasalahan, yang mana daripadanya dikeluarkan hukum atau keputusan berkenaan persoalan inhaler yang dibincangkan ini. Di antaranya:
Dimaafkan debu jalan dan tepung yang diayak (jika termasuk dalam rongga). Mereka menyatakan sebabnya adalah kerana kesukaran untuk berjaga-jaga daripadanya. Bahkan mereka turut menyebutkan, jika orang yang berpuasa itu sengaja membuka mulutnya, lalu sedikit debu masuk ke dalamnya, maka ia tidak memudaratkan (membatalkan puasanya) disebabkan oleh kemaafan yang telah diberikan dalam hal tersebut dan juga kepada jenisnya.
Begitu juga jika kolon orang yang terkena penyakit buasir terkeluar (dari duburnya), lalu dia memasukkannya semula, maka hal tersebut tidak membatalkan puasanya disebabkan oleh keadaan terdesak. Dinyatakan dalam
al-Tuhfah
, adapun keluarnya kolon (kerana buasir) adalah termasuk dalam penyakit yang tidak boleh diubati, yang mana jika berlaku ia akan berpanjangan. Maka, keadaan tersebut dihukumkan sebagai keadaan
dharurat
yang dimaafkan.
Begitu juga dimaafkan untuk mengeluarkan kahak kerana ia berulang-ulang, sedangkan jika berdasarkan kaedah qias perbuatan tersebut membatalkan puasa seperti mana muntah. Oleh sebab itu, para fuqaha menyebutkan berkenaannya (permasalahan kahak) sejurus selepas (permasalahan) muntah sebagaimana yang terdapat dalam
al-Minhaj
, bagi menjelaskan bahawa hukumnya adalah berbeza dengan hukum muntah.
Begitu juga dimaafkan bagi orang yang menelan darah gusinya, yang mana tidak mungkin untuk dia elakkannya sebagaimana ditunjukkan dalam
al-Tuhfah
, dan di dalamnya dinyatakan: Kemudian aku melihat sebahagian mereka membincangkan mengenainya dan beristidlal dengan dalil-dalil mengangkat kesusahan daripada umat.
Sekiranya dikatakan bahawa menggunakan inhaler hukumnya sama seperti hukum orang yang terpaksa makan dan minum. Lalu puasanya terbatal dengan makan dan minum tersebut.
Maka, jawapannya ialah hal ini adalah seperti penyakit yang tidak boleh diubati, yang mana jika berlaku ia akan berpanjangan. Maka, keadaan tersebut dihukumkan sebagai keadaan
dharurat
yang dimaafkan. Berbeza halnya dengan lapar yang bersangatan kerana ia jarang berlaku dan tidak berterusan. Maka ia hanya dikategorikan sebagai sakit.
[36]
Syeikh Khalid al-Jundi,
Beliau menyebutkan bahawa beliau cenderung kepada pendapat yang menyatakan penggunaan inhaler tidak membatalkan puasa. Hal ini kerana ia tidak masuk (sampai) ke dalam
jauf
, tetapi masuk ke dalam paru-paru.
Jauf
yang dimaksudkan di sini ialah sistem penghadaman. Oleh itu, ia masuk melalui saluran pernafasan dan bukannya melalui saluran makanan. Kemudian beliau mengkiaskan inhaler ini dengan habuk di jalanan, habuk daripada kilang dan habuk simen yang masuk kedalam mulut, yang mana kesemua ini termasuk dalam perkara yang tidak mampu dielakkan.
[37]
Faisal Kailani al-Mahdi (Wa‘iz bi al-Azhar al-Syarif),
Dalam permasalahan ini, terdapat dua pendapat.
Pendapat pertama
, penggunaan inhaler tidak membatalkan puasa kerana qias ke atas berkumur-kumur dan
istinsyaq
, di mana kedua-dua perbuatan tersebut meninggalkan (sedikit) baki sisa air, dan pada masa yang sama ia masuk ke dalam
jauf
bersama air liur, dan tidak dikira sebagai membatalkan puasa. Begitu juga berdasarkan qias ke atas siwak. Sesungguhnya ia mengandungi lapan bahan kimia, tetapi tidak ada dalam kalangan fuqaha yang mengatakan bahawa ia adalah salah satu perkara yang membatalkan puasa. Manakala
pendapat kedua
 pula menyatakan penggunaan inhaler termasuk salah satu perkara yang membatalkan puasa. Hal ini kerana bahan atau kandungan semburan inhaler itu terdiri daripada air, yang masuk ke dalam
jauf
dengan sengaja. Oleh sebab itu, ia dikira membatalkan puasa.
Maka, berdasarkan kepada pendapat-pendapat di atas, perkara yang lebih utama adalah meninggalkan penggunaan inhaler pada waktu siang Ramadhan kerana keluar daripada perkara yang diperselisihi (khilaf) adalah lebih baik berbanding jatuh di dalamnya. Akan tetapi sesiapa yang terdesak untuk menggunakan inhaler, maka tidak mengapa untuk dia menggunakannya berdasarkan kaedah:
مَنِ ابْتُلِيَ بِمُخْتَلَف فِيهِ كَانَ لَهُ أَنْ يُقَلِّدَ مَنْ أَجَازَ
Maksudnya:
 “
Sesiapa yang diuji dengan suatu kesusahan yang diperselisihi di dalamnya, maka dia boleh bertaqlid dengan ulama yang mengharuskannya
.”
[38]
Secara ringkasnya, antara hujah para ulama yang berpegang dengan pendapat yang tidak membatalkan ini ialah:
Bahan yang terdapat di dalam inhaler yang masuk ke dalam kerongkong dan seterusnya ke dalam perut adalah terlalu sedikit dan hanya akan terjadi sekiranya tersalah teknik semburan, kerana itu, hukumnya tidak membatalkan puasa, sebagai qiyas kepada berkumur dan
istinsyaq
 (memasukkan air ke dalam hidung ketika berwuduk).
Terdapat riwayat daripada Laqit bin Sabirah R.A, bahawa Nabi SAW bersabda:
وَبَالِغْ فِي الِاسْتِنْشَاقِ، إِلَّا أَنْ تَكُونَ صَائِمًا
Maksudnya
: “
Dan berlebih-lebihlah dalam memasukkan air ke dalam hidung melainkan kamu dalam keadaan berpuasa
.”
Riwayat al-Tirmizi (788); Abu Daud (142) dan al-Tirmizi menilai hadith ini sebagai hasan sahih
Syeikh al-‘Azim Abadi ketika mensyarahkan hadith di atas menyebutkan, janganlah berlebih-lebih — yakni memasukkan air ke dalam hidung ketika berpuasa. Sesungguhnya dihukumkan sebagai makruh perbuatan berlebih-lebih memasukkan air ke dalam hidung bagi orang yang berpuasa kerana khuatir air itu sampai ke halkumnya yang boleh menyebabkan puasanya batal.” (Lihat
‘Aun al-Ma‘bud
, 1/165).
Begitu juga Ibn Qudamah al-Maqdisi turut menyebutkan, hal ini kerana berkemungkinan dengan perkara tersebut menyebabkan air sampai ke halkumnya. Antara perkara lain yang menarik, Ibn Qudamah mengatakan terdapat dua pendapat dalam masalah jika air sampai ke halkum. Pertamanya, puasanya terbatal kerana Nabi SAW melarang daripada perbuatan berlebih-lebihan ketika
istinsyaq
 bagi memelihara puasa. Justeru, ia menunjukkan kepada batalnya puasa dengannya. Begitu juga kerana air itu sampai disebabkan oleh perbuatannya pada perkara yang dilarang — yakni berlebihan dalam
istinsyaq
. Maka, dia menyerupai orang yang sengaja. Keduanya, puasanya tidak terbatal kerana ia dilakukan tanpa sengaja. Beliau mengumpamakan perbuatan tersebut dengan seseorang yang terhisap debu tepung. (Lihat
al-Mughni
, 4/356-357).
Oleh itu, satu alat inhaler MDI mengandungi 10 mililiter cecair, yang mengandungi bahan ubat-ubatan. Kuantiti ini cukup untuk digunakan lebih kurang 200 kali semburan. Setiap kali semburan, ia mengeluarkan jumlah yang sangat sedikit iaitu tidak sampai 0.01 mililiter yang mana ia juga tidak sampai setitis. Satu titis ini terbahagi kepada beberapa bahagian dan bahagian yang paling besar akan memasuki bahagian pernafasan.
[39]
 Satu bahagian memasuki kerongkong, manakala bakinya jatuh ke dalam perut.
Kuantiti yang jatuh ke dalam perut ini dimaafkan, sebagai qiyas kepada air yang terlekat pada tekak hasil berkumur dan
istinsyaq
. Malah sisa air yang terlekat pada bahagian tekak lebih banyak daripada kuantiti semburan inhaler yang memasukinya. Dengan ini, jika seseorang berkumur dengan air yang diperkaya dengan bahan-bahan tertentu (seperti mineral atau vitamin, yang hanya boleh dilihat melalui mikroskop), sudah tentu bahan tersebut dapat ditemui tidak berapa lama selepas itu di dalam perut, yang sekaligus membuktikan kewujudan bahan tersebut di dalam perut, tetapi di dalam kuantiti yang sedikit adalah dimaafkan. Kuantiti sisa air daripada berkumur dan
istinsyaq
 tersebut dari segi keyakinannya, sudah tentu melebihi kuantiti semburan inhaler yang memasuki kerongkong, jika diandaikan ia memasuki kerongkong. (Lihat
Muftirat al-Siyam al-Mu‘asirah
 oleh Dr. Ahmad bin Muhammad al-Khalil, pensyarah bahagian Syariah di Universiti al-Qasim, Arab Saudi).
Masuknya sesuatu ke dalam perut daripada inhaler itu bukanlah sesuatu yang
qat‘i
 (pasti) bahkan ia diragui. Selepas diberi penjelasan oleh pakar kepada kami bahawa inhaler yang digunakan di mana wapnya masuk ke dalam paru-paru. Maka yang asalnya adalah tidak batal puasanya dan tidak pula puasanya rosak. Ini berdasarkan kaedah:
الْيَقِينُ لَا يُزَالُ بِالشَّكِّ
Maksudnya
: “
Keyakinan itu tidak akan hilang dengan adanya syak
.”
Dalam erti kata lain, masuknya ke dalam paru-paru itu adalah pasti tetapi ke dalam perut adalah syak.
Semburan inhaler itu bukanlah seperti makanan atau minuman. Bahkan ia seperti pengambilan darah untuk ujian klinikal dan suntikan yang tidak mengandungi bahan bergizi (nutritive).
[40]
Adapun inhaler, bahan semburan tersebut akan keluar dalam bentuk wap dan tidak sampai ke perut sebaliknya hanya sampai ke dalam saluran pernafasan di dalam paru-paru sahaja.
[41]
Pakar-pakar perubatan memperakui penggunaan
siwak
 (kayu sugi) mengandungi lapan jenis bahan kimia, yang dapat mengawal gigi dan gusi daripada serangan penyakit. Bahan kimia ini sudah tentu meresap pada lidah dan memasuki tekak, apabila seseorang bersiwak. Di dalam
Sahih al-Bukhari
 terdapat riwayat daripada ‘Amir bin Rabi‘ah:
رَأَيْتُ رَسُولَ اللهِ صَلَّى اللَّهُ عَلَيْهِ وَسَلَّمَ يَسْتَاكُ وَهُوَ صَائِمٌ، وَفِيْ رِوَايَةٍ مَا لَا أُحْصِيْ
Maksudnya
: “
Aku telah melihat Rasulullah SAW bersiwak, sedangkan Baginda dalam keadaan berpuasa
.” Dalam satu riwayat lain datang dengan lafaz, “
Dengan bilangan yang tidak dapat dihitung
.” (Dikeluarkan oleh al-Bukhari secara
mu‘allaq
; Lihat juga
Fath al-Bari
, 4/158).
Oleh yang demikian, sekiranya bahan-bahan kimia yang termasuk ke dalam tekak ini (melalui bersiwak) dimaafkan, kerana kuantitinya yang sedikit dan tidak disengajakan begitulah juganya keadaan penggunaan inhaler yang mana memasuki tekak, maka ia juga dimaafkan.
Kesimpulan (
Tarjih
)
Setelah melihat kepada kedua-dua pendapat berdasarkan hujah-hujah yang telah dikemukakan,
kami lebih cenderung kepada pendapat bahawa penggunaan inhaler di siang hari bulan Ramadhan bagi pesakit asma yang serangannya tidak terkawal adalah tidak membatalkan puasa
. Hal ini kerana:
Ini adalah pendapat badan-badan fatwa yang berautoriti di dunia seperti al-Majma‘ al-Fiqh al-Islami.
Keputusan ini adalah berdasarkan daripada pakar-pakar perubatan
[42]
 yang memberi pencerahan kepada para ulama.
Begitu juga kami mendapati bahawa serangan asma ini berlaku pada bila-bila masa sahaja. Alangkah toleransinya agama Islam kita ini dalam memberikan pengecualian bagi penggunaan inhaler kepada golongan ini (tidak batal puasa mereka jika menggunakan inhaler ketika berpuasa) sedangkan mereka juga ingin meraih fadhilat berpuasa sepertimana orang lain. Ini selaras dengan maqasid syariah berkenaan dengan
hifz al-din
. Pada saat yang sama, penggunaan inhaler termasuk dalam
hifz al-nafs
 yang berada pada
dharuriyyat
 (keperluan mendesak). Justeru, pesakit asma yang terpaksa berpuasa dan memakai inhaler telah memelihara
hifz al-din
 dan
hifz al-nafs
.
Pendapat ini amat sesuai dan ia juga logik. Qiyas yang digunakan, iaitu berkumur,
istinsyaq
 dan siwak adalah qiyas yang betul.
Penggunaan inhaler ketika serangan asma bertaraf
dharurat
kerana terdapat kes yang banyak kematian disebabkan tidak menggunakan rawatan seperti inhaler dan lain-lain. Hal ini kerana, ‘Abd al-Rahman Ba ‘Alawi al-Syafi‘i dalam
Fatawa al-Masyhur
 menyebutkan, jika seseorang ditimpa penyakit telinga yang tidak tertahan sehingga tidak mampu duduk diam, kecuali dengan diletakkan ubat dalam minyak atau kapas ke dalam telinga yang boleh melegakan atau menghilangkan penderitaan tersebut, berdasarkan pengetahuan dirinya atau pemberitahuan doktor, maka harus berbuat demikian dan puasanya sah kerana alasan
dharura
h
. (Lihat
Bughyah al-Mustarsyidin
, hlm. 229).
Sedangkan pendapat muktamad di dalam mazhab al-Syafi‘i menyatakan bahawa lubang telinga termasuk di dalam kategori lubang terbuka yang sampai kepada rongga yang batal jika masuk ain ke dalam bahagian batinnya. Tetapi di dalam keterangan di atas, pengecualian diberikan dalam keadaan darurat untuk menggunakan ubat telinga. Diketahui bahawa ubat telinga yang cair juga tidak sampai ke perut atau usus. Maka tidak batal puasa jika menggunakannya atas alasan terdesak. Begitu juga hukum orang yang sakit buasir memasukkan kembali kolon yang terkeluar daripada duburnya menggunakan jari sehingga masuk ke rongga, maka harus dan tidak batal puasa kerana darurat. (Lihat
Fath al-Mu‘in
, hlm. 114).
Namun, keadaan terdesak (
dharurah
) itu ditentukan mengikut kadarnya. Ini berdasarkan sebuah kaedah yang masyhur:
الضَّرُوْرَةُ تُقَدَّرُ بِقَدَرِهَا
Maksudnya
: “
Darurat itu ditentukan mengikut kadarnya sahaja
.” (Lihat
al-Asybah wa al-Naza’ir
 oleh al-Suyuti, hlm. 184-186).
Justeru, penggunaan inhaler itu hanyalah ketika adanya keperluan mendesak, jika tiada keperluan mendesak, maka ia tidak dibenarkan.
Ia bukan proses pemakanan dan tidak mengenyangkan begitu juga tidak menghilangkan dahaga tetapi hanya kepada saluran pernafasan sahaja.
Isu penggunaan inhaler bagi pesakit asma adalah isu yang diperselisihkan oleh para fuqaha. Justeru, adalah dibolehkan untuk kita memilih salah satu daripada dua pendapat ini selama mana ia tidak bercanggah dengan nas dan juga ijmak para ulama.
Oleh yang demikian, berdasarkan kepada penghujahan dan
‘illah
 yang kami kemukakan ini, kami berpendapat bahawa penggunaan inhaler bagi pesakit asma yang serangannya tidak terkawal dan adanya keperluan mendesak untuk menggunakannya adalah tidak membatalkan puasa. Begitu juga, sebarang penyakit kronik yang memerlukan penggunaan inhaler ketika serangan adalah diharuskan. Walau bagaimanapun, kami juga mencadangkan agar pengguna tersebut hendaklah berkumur-kumur selepas selesai menggunakannya.
Semoga Allah SWT memberikan kefahaman yang jelas kepada kita semua dalam beragama. Ameen.
Wallahu a‘lam.
Bertarikh: 29 Mac 2023 bersamaan 7 Ramadhan 1444H
__________________________
[1]
 Ini merupakan antara kaedah yang masyhur dan amat mulia dalam kalangan ulama yang merentasi mazhab. Al-Jurjani berkata: “Tasawwur merupakan menghasilkan gambaran sesuatu pada akal dengan tepat. Bukanlah maksud dengan tasawwur dalam kaedah ini semata-mata gambaran pada zihin pada akal dari sesuatu. (Lihat
al-Ta’rifat,
 hlm. 59)
Abu al-Baqa’ al-Kafawi berkata: “Kadangkala tasawwur dengan maksud ilmu atau pengetahuan. Dan ia bukanlah berdasarkan kepada tasawwur yang dusta. Justeru, tasawwur yang dimaksudkan dalam kaedah ini ialah tasawwur yang penuh dengan ilmu yang mendalam tentang sesuatu perkara. Hal ini kerana tasawwur tersebut adalah dhabit pada zihin dan fikir yang selamat daripada kesilapan. (Lihat
 al-Kulliyyat
, hlm. 290)
Imam al-Ghazali turut menekankan peri pentingnya bagi seorang ilmuwan itu untuk memahami hakikat sebenar perkara yang dibahaskan sebelum itu layak untuk mengkritik atau menerimanya. Beliau menegaskan seseorang yang mengkritik sesuatu perkara tanpa terlebih dahulu memahaminya dengan mendalam adalah ibarat orang yang memanah dengan mata yang tertutup. (Lihat
 al-Munqiz min al-Dhalal
, hlm. 578)
[2]

https://www.bharian.com.my/berita/nasional/2022/06/963221/dua-juta-rakyat-malaysia-hidap-asma
[3]
 Lihat
https://asthmamalaysia.org/blog/62-tidak-lena-tidur
. Diakses pada 15 April 2022.
[4]
 Lihat
http://www.myhealth.gov.my/asma/
. Diakses pada 15 April 2022.
[5]
 Lihat
https://patient.info/chest-lungs/asthma-leaflet/asthma-inhalers
. Diakses pada 15 April 2022.
[6]
 Saiz organisma yang dibawa oleh udara seperti bakteria, virus, spora dan
pollen.

[7]
 Lihat fatwa beliau yang bernombor 557, yang bertajuk: “Hukum Penggunaan Inhaler bagi Pesakit Asma yang Berpuasa.” Tarikh Jawapan: 25/10/2004.
[8]
 Bijan | بيجن Definisi: 1. sj tumbuhan (pokok yg buahnya mengandungi minyak), ginjili, lenga, til, Sesamum orientale; 2. biji kecil berwarna keputih-putihan daripada pokok bijan yang digunakan sebagai bahan makanan dan juga menghasilkan minyak untuk masakan dan sebagainya. (Lihat
Kamus Dewan Edisi Keempat
,
https://prpm.dbp.gov.my/Cari1?keyword=bijan&d=394756&
. Diakses pada 28 Mac 2023).
[9]
 Menahan diri pada baki siang hari Ramadhan adalah disunatkan.
[10]
 Matawang syiling di Jordan, 60 piastres dianggarkan menyamai RM 3.75.
[11]
 Lihat fatwa no. 1389, di bawah Samahah al-Mufti al-’Am Dr. Nuh ‘Ali Salman.
https://aliftaa.jo/Question.aspx?QuestionId=1389#.ZB0veXZBzIU
. Diakses pada 27 Mac 2023.
[12]
 Lihat
https://www.aliftaa.jo/Article.aspx?ArticleId=164#.ZB0vf3ZBzIU
. Diakses pada 27 Mac 2023.
[13]
 Lihat
https://bit.ly/40rs6GU
. Diterbitkan di laman facebook Dar al-Ifta’ al-Misriyyah pada 23 Januari 2014.
[14]
 Lihat
https://bit.ly/3nlvbtR
[15]
 Isu ini telah dibincangkan pada peringkat awal di dalam Majma‘ al-Fiqh al-Islami dan ia dipersetujui oleh sebahagian ahli Majma‘ sebagaimana yang kami nyatakan di atas. Majallah Majma‘ al-Fiqh al-Islami 93 (1/10). Majlis Majma‘ al-Fiqhi al-Islami yang diadakan pada kali ke-10 di Jeddah, Arab Saudi (23 Safar sehingga 28 Safar 1418 H bersamaan 28 Jun sehingga 3 Julai 1997 M). (Lihat juga
https://iifa-aifi.org/ar/2009.html#_ftn1
. Diakses pada 27 Mac 2023).
[16]
 Lihat keputusan Majlis Majma‘ al-Fiqh al-Islami bernombor: 219 (3/23). (Lihat juga
https://iifa-aifi.org/ar/4876.html
. Diakses pada 27 Mac 2023)
[17]
 Lihat Fatwa no. 6449.
[18]
 Lihat juga
al-Mausu‘ah al-Fiqhiyyah
(1/400), di mana mereka menukilkannya daripada rekod lengkap keputusan simposium mengenai pandangan Islam tentang beberapa permasalahan perubatan kontemporari yang diadakan di Casablanca (hlm. 639) daripada bahan penerbitan Persatuan Pengamal Perubatan.
[19]
 Lihat seperti yang dinukilkan dalam
https://www.imedik.org/fiqh-perubatan-dan-berpuasa-penggunaan-inhaler-membatalkan-puasa/
. Diakses pada 27 Mac 2023.
[20]
 Lihat
Majmu‘ Fatawa Ibn Baz
, 15/265.
[21]
 binbaz.org.sa/fatwas/14371/حكم-استعمال-الصاىم-لبخاخ-ضيق-التنفس.
[22]
 Lihat
http://cms.ibn-jebreen.com/fatwa/home/section/4176
. Diakses pada 27 Mac 2023.
[23]
 Lihat laporan berita
al-Masdar Online
, bertarikh: 18 Ogos 2010. (
https://bit.ly/3Kb8CRM
)
[24]
 Yang ingin dimaksudkan dengan kenyataan Dr. Muhammad Haitham adalah “الجوف” yang diterjemahkan sebagai “rongga” tidak dapat difahami dengan baik oleh para doktor perubatan hari ini, akan tetapi mereka mengetahui apa yang dimaksudkan dengan “rongga” jika disandarkan pada organ badan tertentu seperti rongga dada, rongga perut, rongga hidung, rongga mulut dan sebagainya.
[25]
 Chyme ialah jisim separa cecair tebal makanan yang dicerna separa dan rembesan pencernaan yang terbentuk dalam perut dan usus semasa penghadaman. (Lihat
https://www.britannica.com/science/chyme
. Diakses pada 28 Mac 2023)
[26]
 Chyle, limfa yang sarat dengan lemak yang telah diserap ke dalam aliran darah dari usus kecil. Gumpalan lemak, yang memberikan chyle rupa seperti susu, mempunyai salutan protein yang nipis dan bersaiz mikron atau kurang (terdapat kira-kira 25,000 mikron hingga satu inci). Selepas makan, ia mengambil masa dua hingga tiga jam untuk lemak diserap dari usus kecil, bergerak melalui saluran limfa yang lebih besar sehingga ia mencapai saluran toraks (salah satu daripada dua batang limfa utama), dan memasuki aliran darah melalui pembukaan dari saluran ke dalam vena brachiocephalic kiri. (Urat ini mengumpul darah dari lengan kiri, leher, dan kepala). (Lihat
https://www.britannica.com/science/chyle
. Diakses pada 28 Mac 2023).
[27]
 (Enema) 1. pemasukan cecair ke dalam dubur, terutamanya untuk memudahkan buang air besar; 2. cecair yang dimasukkan ke dalam dubur, terutamanya untuk memudahkan buang air besar. (Lihat
Kamus Dewan Edisi Keempat
,
https://prpm.dbp.gov.my/cari1?keyword=enema
. Diakses pada 28 Mac 2023).
[28]
 Supositori ialah ubat pejal berbentuk silinder atau kon yang dimasukkan ke dalam dubur atau faraj supaya larut dan melepaskan bahan aktifnya. (Lihat
Kamus Dewan Edisi Keempat
,
https://prpm.dbp.gov.my/cari1?keyword=supositori
. Diakses pada 28 Mac 2023).
[29]
 Spekulum ialah alat yang dimasukkan ke dalam rongga tubuh untuk tujuan pemeriksaan. (Lihat
Kamus Dewan Bahasa Edisi Keempat
,
https://prpm.dbp.gov.my/cari1?keyword=spekulum
. Diakses pada 23 Mac 2023).
[30]
  (Pesari) 1. sejenis ubat berbentuk pepejal yang dimasukkan ke dalam faraj dan melebur untuk merawat jangkitan dan sebagainya; 2. alat yang dimasukkan ke dalam faraj untuk menyokong uterus atau mencegah kehamilan. (Lihat
Kamus Dewan Edisi Keempat
,
https://prpm.dbp.gov.my/cari1?keyword=pesari
. Diakses pada 28 Mac 2023).
[31]
 Kateter ialah tiub nipis yang diperbuat daripada bahan gred perubatan yang mempunyai pelbagai fungsi. Kateter ialah alat perubatan yang boleh dimasukkan ke dalam badan untuk merawat penyakit atau melakukan prosedur pembedahan. Kateter dihasilkan untuk aplikasi khusus, seperti prosedur kardiovaskular, urologi, gastrousus, neurovaskular dan oftalmik. Proses memasukkan kateter dipanggil sebagai kateterisasi. (Lihat
https://en.wikipedia.org/wiki/Catheter
. Diakses pada 28 Mac 2023).
[32]
 Sistoskop ialah alat yang digunakan untuk pemeriksaan bahagian dalam pundi kencing melalui saluran uretra. (Lihat
https://en.wikipedia.org/wiki/Cystoscopy
. Diakses pada 28 Mac 2023).
[33]
 Radiocontrast ialah bahan yang digunakan untuk meningkatkan kontras imej, untuk meningkatkan keterlihatan struktur dalaman dalam teknologi X-Ray. (Lihat
https://www.ncbi.nlm.nih.gov/pmc/articles/PMC6822330/
. Diakses pada 28 Mac 2023).
[34]
 Lihat
https://www.youtube.com/watch?v=mokywlZK0Bc
. Diakses pada 27 Mac 2023.
[35]
 Lihat
https://www.youtube.com/watch?v=zVLddGlw3ok
. Diakses pada 27 Mac 2023.
[36]
 Pendapat ini boleh dirujuk dalam telegram rasmi beliau di pautan berikut:
https://web.telegram.org/z/#-1241489670
[37]
 Lihat
https://www.youtube.com/watch?v=JIAg7BN1T3w
. Diakses pada 29 Mac 2023.
[38]
 Lihat
https://www.youtube.com/watch?v=OUlzHHvg67I
. Diakses pada 29 Mac 2023.
[39]
 Berdasarkan keterangan daripada pakar yang kami temui ketika menjawat jawatan Mufti Wilayah Persekutuan, kuantiti bagi setitis air adalah 0.05. Manakala kuantiti satu dos/semburan inhaler berbentuk cecair adalah 0.025 lebih sedikit berbanding setitis air. Satu dos itu juga terbahagi kepada dua, majoritinya akan ke saluran pernafasan manakala bakinya sehingga 30% berkemungkinan ke saluran makanan. Ia bergantung kepada cara penggunaannya dan masih lagi bersifat kemungkinan dan hal ini sukar untuk dielakkan kerana ia diluar kawalan. Justeru, yang masuk ke dalam saluran makanan adalah terlalu sedikit.
[40]
 Ini seperti mana fatwa Syeikh Ibn Baz (15/265).
[41]
 Ini seperti mana fatwa Syeikh Ibn al-‘Uthaimin (19/211).
[42]
 Kami telah merujuk kepada beberapa pakar perubatan semasa menjawat jawatan Mufti Wilayah Persekutuan dahulu, di antaranya:
Abdul Latif bin Mohamad, Pakar Kardiologi, Hospital Pakar Annur pada 4 Jun 2017 bersamaan 9 Ramadhan 1438H.
Begitu juga Dr. Mohamad Shahbodin bin Sarik, pakar kanak-kanak di Pantai Hospital Sungai Petani pada 5 Jun 2017 bersamaan 10 Ramadhan 1438H.
Selain itu, pada 14 Jun 2017 bersamaan 19 Ramadhan 1438 H, kami juga telah berbincang dengan Dr. Nazrila Hairizan Binti Nasir merupakan Pakar Perunding Perubatan Keluarga (Ketua Perkhidmatan Perubatan Keluarga Klinik Kesihatan Presint 9, Putrajaya), Dr. Jamalul Azizi Bin Abdul Rahaman merupakan Pakar Perunding Kanan Respiratori (Ketua Perkhidmatan Respiratori Kebangsaan, Hospital Serdang), Dr. Salmah Binti  Bahri merupakan Pengarah Kanan Perkhidmatan Farmasi (Kementerian Kesihatan Malaysia), Dr. Fahmi Bin Hassan merupakan Ketua Penolong Pengarah (Amalan Dan Perkembangan Farmasi Bahagian Perkhidmatan Farmasi) dan Dr. Nor Aziah Binti Abdullah merupakan Ketua Penolong Pengarah Kanan (Amalan Dan Perkembangan Farmasi Bahagian Perkhidmatan Farmasi, KKM).


#401: Penyakit ‘Ain dan Rawatannya

-29%
Ebook

Siri Solat Sunat
Solat Sunat Dhuha

RM
7.00

RM
5.00
Tambah Troli
-44%
Ebook

Siri Solat Sunat
Solat Sunat Tahajjud

RM
9.00

RM
5.00
Tambah Troli

Ebook
[Ebook] Tips Langsaikan Hutang

RM
5.00
Tambah Troli

Inspirasi Hidup
Demi Masa: Peliharalah

RM
5.00
Tambah Troli

Kajian Ilmiah
Tahun Baru : Penghijrahan ke Arah yang Lebih Baik

RM
5.00
Tambah Troli
-50%

Uncategorized
Pengajian Sahih Al-Bukhari
Rated
5.00
 out of 5

RM
120.00

RM
60.00
Tambah Troli
-60%

Uncategorized
Kursus Syarah Inilah Doaku

RM
50.00

RM
20.00
Tambah Troli

Kajian Al-Fitan Wa Al-Malahim
Tanda-tanda Kecil Kiamat (Siri 1)

RM
6.00
Tambah Troli

Kajian Al-Fitan Wa Al-Malahim
Tanda-tanda Kecil Kiamat (Siri 2)

RM
6.00
Tambah Troli

Inspirasi Hidup
Aplikasi Tokoh dalam Memelihara Masa

RM
5.00
Tambah Troli

Inspirasi Hidup
Ulama Memelihara Masa

RM
5.00
Tambah Troli

Ebook
Menggapai Kematian yang Husnul Khatimah

RM
6.00
Tambah Troli
Soalan
Assalamualaikum ustaz. Boleh jelaskan tentang penyakit ‘ain? Benarkah ia boleh terkena pada manusia? Dan bagaimana cara untuk merawatnya? Mohon jelaskan juga tentang kaedah perlindungan agar terhindar daripada terkena daripada penyakit ain ini. Terima kasih.
Jawapan
Alhamdulillah, puji dan syukur kepada Ilahi atas pelbagai kurniaan dan anugerah yang tidak terhitung buat kita semua. Selawat dan salam ke atas junjungan besar Nabi Muhammad SAW, ahli keluarga, para sahabat dan mereka yang mengikut jejak langkah Baginda hingga ke Hari Kesudahan.
 Penyakit ‘ain adalah thabit di dalam nas-nas syara’. Allah SWT berfirman:
وَإِن يَكَادُ الَّذِينَ كَفَرُوا لَيُزْلِقُونَكَ بِأَبْصَارِهِمْ
Maksudnya
: “
Dan sesungguhnya orang-orang yang kafir itu, hampir-hampir menggelincir dan menjatuhkanmu dengan pandangan mereka (yang penuh dengan permusuhan dan kebencian).”
[1]
Ibn Abbas, Mujahid dan lain-lain berkata: (
لَيُزْلِقُونَكَ
) bermaksud mereka hendak menggelincirkan. (
بِأَبْصَارِهِمْ
) “Dengan mata mereka, maksudnya mereka dengki kepadamu kerana kebencian mereka terhadapmu. Seandainya bukan kerana perlindungan dan pemeliharaan Allah pada dirimu dari mereka (nescaya engkau tidak selamat)
Di dalam ayat ini terdapat dalil yang menunjukkan bahawa sasaran dan pengaruh “mata” benar-benar nyata adanya atas perintah Allah SWT. Sebagaimana disebutkan dalam beberapa hadis yang diriwayatkan dari pelbagai jalan yang banyak.
[2]
Daripada Abu Hurairah RA, Nabi SAW bersabda:
الْعَيْنُ حَقٌّ
Maksudnya
: “
Al-‘ain itu adalah haq (benar)
.”
[3]
Dalam hadis yang diriwayatkan daripada Ibn Abbas R.Anhuma, Nabi SAW bersabda:
الْعَيْنُ حَقٌّ وَلَوْ كَانَ شَىْءٌ سَابَقَ الْقَدَرَ سَبَقَتْهُ الْعَيْنُ وَإِذَا اسْتُغْسِلْتُمْ فَاغْسِلُوا
Maksudnya
: “
Al-‘Ain itu haq (benar). Jika ada sesuatu yang menjangkaui qadar maka ‘ain lah (yang dapat menjaungkauinya). Jika diminta kepada kamu untuk mandi (untuk penyembuhan), maka mandilah.”
[4]
Imam al-Nawawi berkata: “Pada hadith ini terdapat
ithbat
 keimanan pada takdir Allah SWT dan
benarnya perkara ‘ain (penyakit ‘ain) dan bahawa ia sangat berbahaya
.”
[5]
Al-Hafiz Ibnu Hajar al-Asqalani pula berkata: “Maknanya ialah orang yang ditimpa bahaya kerana sesuatu yang telah Allah SWT tetapkan ketika seseorang memandangnya, hakikatnya terjadi dengan takdir Allah SWT yang telah ditetapkan sebelumnya, bukan sesuatu yang baru sahaja diciptakan oleh orang yang memandang terhadap yang dipandang.”
Penyakit ‘ain ialah penyakit yang disebabkan oleh pandangan mata yang disertai sifat iri atau rasa takjub terhadap apa yang dipandang. Ianya boleh terjadi sama ada dari orang yang dengki atau orang yang dicintai, dari orang yang jahat atau orang yang soleh.
Al-Hafiz Ibnu Hajar berkata: “‘
Ain adalah pandangan hasad daripada tabiat yang buruk yang boleh menyebabkan mudarat pada orang yang dipandangnya
.”
Beliau turut berkata: “‘
Ain boleh terjadi dengan rasa takjub walaupun tanpa ada sifat iri dan hasad, (boleh juga terjadi) walaupun daripada orang yang mencintai dan (walau) daripada seorang yang soleh (tanpa disengajakan).”
[6]
Menurut Ibn al-Qayyim, ”Jiwa orang yang menjadi penyebab ‘ain boleh menimbulkan ‘ain, tanpa hanya dengan penglihatan. Bahkan kadangkala ada orang buta, kemudian diceritakan tentang sesuatu kepadanya lalu jiwanya boleh menimbulkan ‘ain walaupun dia tidak melihat sesuatu itu. Ada banyak penyebab ‘ain yang boleh menyebabkan terjadinya ‘ain, hanya dengan cerita tanpa melihat.”
[7]
 Ini bermakna, ‘ain juga boleh berlaku hanya dengan perasaan tanpa melihat seperti melalui televisyen dan gambar.
Rawatan Penyakit ‘Ain
Dalam sebuah hadith daripada Amrah daripada ‘Aisyah RA berkata,
“Pada suatu ketika Nabi SAW masuk rumah. Tiba-tiba beliau mendengar anak kecil menangis, lalu Beliau berkata:
مَا لِصَبِيِّكُمْ هَذَا يَبْكِي، هَلَّا اسْتَرْقَيْتُمْ لَهُ مِنَ الْعَيْنِ
Maksudnya:
“Kenapa anak kecilmu ini menangis? Tidakkah kamu mencari orang yang boleh mengubatinya daripada penyakit ‘ain?”
[8]
Terdapat juga sebuah hadith lain tentang hal ini:
أَنَّ رَسُولَ اللهِ صَلَّى اللهُ عَلَيْهِ وَسَلَّمَ كَانَ يَأْمُرُهَا أَنْ تَسْتَرْقِيَ مِنَ الْعَيْنِ
Maksudnya:
“Sesungguhnya Rasulullah SAW mengarahkannya (iaitu Aisyah) untuk mengubati dirinya daripada penyait ‘ain.”
[9]
Sekiranya seseorang terkena penyakit ‘ain, berubatlah dengan rawatan secara syar’ie, iaitu:
Dibacakan ruqyah atau doa.
Daripada Buraidah bin Al-Husyaib R.A, Rasulullah SAW bersabda:
لاَ رُقْيَةَ إِلاَّ مِنْ عَيْنٍ أَوْ حُمَة
Maksudnya
:
“Tidak ada ruqyah (yang lebih bermanfaat), kecuali untuk penyakit ‘ain, atau penyakit yang diakibatkan sengatan binatang berbisa..”
[10]
Bagi ibu bapa, mereka boleh membacakan doa bagi melindungi bayinya daripada terkena penyakit ‘ain, sepertimana bacaan doa yang dibacakan oleh Nabi SAW kepada dua cucunya, Hassan dan Hussain:
أَعُوذُ بِكَلِمَاتِ اللَّهِ التَّامَّةِ، مِنْ كُلِّ شَيْطَانٍ وَهَامَّةٍ، وَمِنْ كُلِّ عَيْنٍ لاَمَّةٍ
Maksudnya:
“Aku berlindung dengan kalimat-kalimat Allah yang sempurna daripada godaan syaitan, binatang berbisa dan daripada pandangan mata yang bersifat dengki.”
[11]
Dimandikan dengan air.
Dalam sebuah hadis yang diriwayatkan daripada Abi Umamah bin Sahl bin Hunaif, beliau berkata: Amir bin Rabi’ah melewati Sahl bin Hunaif ketika dia sedang mandi, lalu Amir berkata:
“Aku tidak melihat seperti hari ini, kulit yang lebih mirip (keindahannya) dengan kulit wanita yang dipingit.”
 Tidak berapa lama kemudian Sahl terjatuh, lantas beliau dibawa kepada Nabi SAW, lalu dikatakan:
“Selamatkanlah Sahl yang sedang terbaring sakit.”
 Baginda SAW bersabda:
“Siapa yang kamu curigai telah menyebabkan ini?”
 Mereka berkata: “Amir bin Rabi’ah.” Baginda SAW bersabda:
عَلاَمَ يَقْتُلُ أَحَدُكُمْ أَخَاهُ ، إِذَا رَأَى أَحَدُكُمْ مِنْ أَخِيهِ مَا يُعْجِبُهُ ، فَلْيَدْعُ لَهُ بِالْبَرَكَةِ
Maksudnya
:
“Kenapakah salah seorang daripada kamu membunuh saudaranya? Seharusnya apabila salah seorang daripada kamu melihat sesuatu pada diri saudaranya yang menakjubkan, hendaklah dia mendoakan keberkatan untuknya.”
Kemudian Baginda SAW meminta air, lalu menyuruh Amir untuk berwudhu’. Amir mencuci wajahnya, kedua tangannya sampai ke siku, dua lututnya dan bahagian dalam kainnya. Nabi SAW memerintahkannya untuk menyiramkan (bekas air wudhuknya) kepada Sahl. Sufyan menyebut, Ma’mar berkata, daripada al-Zuhri: “
Baginda SAW memerintahkannya untuk menyiramkan air dari arah belakangnya.”
[12]
Al-Hafiz Ibn Hajar menukilkan bahawa Ibn al-Qayyim berkata:
هَذِهِ الْكَيْفِيَّةُ لَا يَنْتَفِعُ بِهَا مَنْ أَنْكَرَهَا وَلَا مَنْ سَخِرَ مِنْهَا وَلَا مَنْ شَكَّ فِيهَا أَوْ فَعَلَهَا مُجَرِّبًا غَيْرَ مُعْتَقِدٍ
Maksudnya: “Cara pengubatan ini tidak akan dapat mengambil manfaatnya bagi orang yang mengingkarinya, orang yang mempersenda-sendakannya, orang yang meragukannya atau yang melakukannya sekadar cuba-cuba tanpa meyakini.”
[13]
Berlindung Daripada Terkena Penyakit Ain
Berusaha berlindung daripada penyakit ain adalah dibolehkan serta ia tidak menafikan konsep tawakkal. Ini kerana tawakkal adalah bergantung kepada Allah SWT disertai dengan melakukan
asbab
 perkara yang diharuskan atau diperintahkan dengannya.
Berlindung kepada Allah SWT merupakan pencegahan terbaik daripada terkena penyakit ‘ain malah daripada segala mara bahaya. Nabi SAW memperlindungkan al-Hasan dan al-Husin R.Anhuma sepertimana dalam hadith Ibn Abbas R.Anhuma, Baginda SAW bersabda:
أُعِيذُكُمَا بِكَلِمَاتِ اللهِ التَّامَّةِ مِنْ كُلِّ شَيْطَانٍ وَهَامَّةٍ ، وَمِنْ شَرِّ كُلِّ عَيْنٍ لاَمَّةٍ
Maksudnya
:
“Aku memperlindungkan kamu berdua dengan kalimat-kalimat Allah yang maha sempurna daripada syaitan, binatang berbisa dan mata yang dengki.”
[14]
Bagi mereka yang mungkin boleh memberi penyakit ‘ain kepada orang lain, seeloknya mendoakan keberkatan (ucap
Barakallahu fik
atau
tabarakallah
) kepada seseorang yang dikaguminya apabila melihat. Ini adalah berdasarkan saranan Nabi SAW dalam hadith Abu Umamah.
[15]
Akhir kalam, kami juga mengajak kepada pembaca untuk mengamati dan tadabbur surah al-Falaq serta mengamalkannya supaya terhindar daripada penghasad dan pendengki. Makanya kami akhiri perbincangan ini dengan surah al-Falaq:
بِسْمِ اللَّـهِ الرَّحْمَـٰنِ الرَّحِيمِ
قُلْ أَعُوذُ بِرَبِّ الْفَلَقِ ﴿١﴾ مِن شَرِّ مَا خَلَقَ ﴿٢﴾ وَمِن شَرِّ غَاسِقٍ إِذَا وَقَبَ ﴿٣﴾ وَمِن شَرِّ النَّفَّاثَاتِ فِي الْعُقَدِ ﴿٤﴾ وَمِن شَرِّ حَاسِدٍ إِذَا حَسَدَ
Maksudnya
:
Katakanlah (wahai Muhammad); “Aku berlindung kepada (Allah) Tuhan yang menciptakan sekalian makhluk, (1) “Dari bencana makhluk-makhluk yang Ia ciptakan; (2) “Dan dari bahaya gelap apabila ia masuk; (3) “Dan dari kejahatan makhluk-makhluk yang menghembus-hembus pada simpulan-simpulan (dan ikatan-ikatan); (4) “Dan dari kejahatan orang yang dengki apabila ia melakukan dengkinya”
[16]
Wallahu a’lam.
Bertarikh: 3 Februari 2022 bersamaan 1 Rejab 1443H
[1]
 Surah al-Qalam (51)
[2]
 Lihat
Tafsir al-Qur’an al-‘Azim
,
8/260
[3]
 Riwayat al-Bukhari (5740) dan Muslim (2187)
[4]
 Riwayat Muslim (5831)
[5]
 Lihat
Syarh al-Nawawi ‘ala Sahih Muslim
,
7/328
[6]
 Lihat
Fath al-Bari
, 10/203-205
[7]
 Lihat
Zad al-Ma’ad
, 4/149
[8]
 Riwayat Ahmad (24442)
[9]
 Riwayat Muslim (2195)
[10]
 Riwayat al-Bukhari (5705) dan Muslim (220)
[11]
 Riwayat al-Bukhari (3371)
[12]
 Riwayat Ibn Majah (2828), al-Nasa’ie (10036)
[13]
 Lihat
Fath al-Bari
, 10/205
[14]
 Riwayat al-Nasa’ie (7679), Abu Daud (4737), Ibn Majah (3525), dan al-Tirmizi (2060)
[15]
 Riwayat Ibn Majah, no. 3509
[16]
 Surah al-Falaq (1-5)

Uncategorized

8 Products

Buku Fizikal

15 Products

Ebook

12 Products

eBook Sirah

2 Products

eBook Siri umum

4 Products

Inspirasi Hidup

5 Products

Kajian Al-Fitan Wa Al-Malahim

16 Products

Kajian Ilmiah

48 Products

Sirah

1 Product

Siri Kematian

11 Products

Siri Perkahwinan

2 Products

Siri Solat Sunat

16 Products

Siri Tasawuf

8 Products

Siri Umum

2 Products


#2 Perawat Lelaki Menyentuh Pesakit Wanita

SOALAN
Bolehkah perawat lelaki yang melakukan
ruqyah syar’iyyah
menyentuh pesakit wanita dengan berlapik?
JAWAPAN
Hukum bersentuhan kulit antara lelaki dengan wanita yang bukan mahram adalah haram. Dalam sebuah hadis yang diriwayatkan daripada Ma’qil bin Yasar R.A beliau berkata bahawa Rasulullah S.A.W bersabda:
 لأَنْ يُطْعَنَ فِي رَأْسِ أَحَدِكُمْ بِمِخْيَطِ مِنْ حَدِيدٍ خَيرٌ لَهُ مِنْ أَنْ يَمَسَّ امْرَأةً لَا تَحِلُّ لَهُ
Maksudnya:
Sekiranya dicucuk kepala salah seorang daripada kamu dengan jarum daripada besi, nescaya itu lebih baik buatnya berbanding dia menyentuh seorang wanita yang tidak halal baginya (bukan mahram).
[1]
Walaupun zahir hadis menunjukkan pengharaman ke atas lelaki, akan tetapi hukum tersebut tetap terpakai sebaliknya sebagaimana yang dijelaskan oleh Mulla ‘Ali al-Qari:
الْخِطَاب إِذَا وَرَدَ بِلَفْظِ الذُّكُورِ كَانَ خِطَابًا لِلنِّسَاءِ إِلَّا فِي مَوَاضِعَ مَخْصُوصَةٍ
Maksudnya:
“Sesuatu khitab (ayat atau kenyataan) apabila terdapat padanya lafaz orang lelaki, maka ia juga adalah khitab kepada orang perempuan dalam masa yang sama, melainkan pada keadaan-keadaan yang tertentu
.”
[2]
Saya teringat kepada kisah Syeikh Hasan Habannakah tatkala seorang perempuan hendak bersalam dengannya lantas beliau tidak mengizinkannya. Kemudian dikatakan bahawa boleh jadi Syeikh dalam keadaan wudhu’ maka Syeikh menjawab : “Tidak. Tetapi sebenarnya Rasulullah SAW tidak menyentuh tangan mana-mana perempuan yang bukan mahram!”
Hal ini adalah berdasarkan hadith daripada Saidatina A’ishah
radhiyallahu ‘ana:
وَاللَّهِ مَا مَسَّتْ يَدُهُ يَدَ امْرَأَةٍ قَطُّ فِي الْمُبَايَعَةِ، مَا يُبَايِعُهُنَّ إِلاَّ بِقَوْلِهِ
Maksudnya
: “Demi Allah! Tangan Rasullullah SAW tidak pernah disentuh oleh wanita (bukan mahram) sekali pun dalam baia’h (perjanjian, Mereka hanya membaia’h dengan ucapan sahaja.”
[3]
Justeru, alangkah eloknya jika tidak disentuh dan hanya membaca doa kepada seseorang pesakit tersebut jika sekiranya perawat lelaki dan pesakit perempuan yang bukan mahram. Apa yang utama adalah bacaan, dan bukan sentuhan.
Wallahu a’lam.
[1]
 Riwayat Al-Thabarani, Mu’jam Al-Kabir, 20/211
[2]
 Mirqat Al-Mafatih, 2/423.
[3]
 Riwayat Imam Bukhari, no. 4891
-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli


#618: Perbezaan Janji dan Nazar

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan
Assalamualaikum ustaz. Adakah terdapat perbezaan antara janji dengan nazar. Sebagai contoh, seorang perempuan berkata: “Jika saya dapat berkahwin dengan lelaki pilihan saya ini, saya ingin membuatkannya sehelai baju kemeja yang diperbuat daripada bulu dengan jahitan tangan saya sendiri.” Mohon pencerahan.
Jawapan
Alhamdulillah, puji dan syukur kepada Ilahi atas pelbagai kurniaan dan anugerah yang tidak terhitung buat kita semua. Selawat dan salam ke atas junjungan besar Nabi Muhammad SAW, ahli keluarga, para sahabat dan mereka yang mengikut jejak langkah Baginda hingga ke Hari Kesudahan.
Dalam menjawab persoalan ini, kami nyatakan seperti berikut:
Pertama
,
nazar
dari segi bahasa bermaksud perjanjian yang baik atau yang buruk, manakala dari segi syara’ pula, dikhususkan kepada perjanjian yang baik sahaja.
Menurut istilah ulama’ fiqh,
nazar
bermaksud membuat iltizam untuk melakukan sesuatu kebajikan yang tidak wajib dari segi syara’ sama ada dikaitkan dengan sesuatu ataupun tidak.
[1]
Keduanya
, nazar adalah perkara yang taat kepada Allah, bukan yang maksiat.
Daripada Aisyah R.Anha, sabda Nabi SAW:
مَنْ نَذَرَ أَنْ يُطِيعَ اللَّهَ فَلْيُطِعْهُ، وَمَنْ نَذَرَ أَنْ يَعْصِيَهُ فَلاَ يَعْصِهِ
Maksudnya:
 “
Sesiapa yang bernazar mentaati Allah, hendaklah dia mentaatinya, dan sesiapa yang bernazar untuk berbuat maksiat terhadap Allah, janganlah dia melakukannya.
”
[2]
Ketiganya
, isu yang dibangkitkan ini, pada pendapat saya, dia bukan nazar, bahkan ia termasuk sekadar janji. Kerana membuat baju dan hadiah kepada pasangannya bukanlah semutlak yang membawa makna yang mendekatkan diri kepada Allah.
Justeru, hal ini dianggap janji. Pendapat ini juga telah dikemukakan oleh Dr Yusuf al-Qaradhawi dalam kitabnya
Fatawa Mu’asirah
 (2/402).
Saya menyarankan agar kita memahami Fiqh Nazar dan Sumpah dengan lebih baik supaya tindakan kita selaras mengikut Syariat Islamiah dan sifat orang yang bernazar sudah pasti dia akan menunaikan nazarnya, berdasarkan firman Allah SWT:
يُوفُونَ بِالنَّذْرِ وَيَخَافُونَ يَوْمًا كَانَ شَرُّهُ مُسْتَطِيرًا
Maksudnya:
“
(Mereka dikurniakan kesenangan itu kerana) mereka menyempurnakan nazarnya (apatah lagi yang diwajibkan Tuhan kepadanya), serta mereka takutkan hari (akhirat) yang azab seksanya merebak di sana sini.”
[3]
Saya tutup perbincangan ini dengan marilah sama-sama kita berdoa kepada Allah:
اللَّهُمَّ إِنَّا نَسْأَلُكَ عِلْمًا نَافِعًا، وَرِزْقًا طَيِّبًا، وَعَمَلاً مُتَقَبَّلاً
Maksudnya:
“Ya Allah, kami memohon kepada-Mu ilmu yang bermanfaat, rezeki yang baik dan amalan yang diterima.”
Wallahu a’lam.
Bertarikh: 1 Mac 2022 bersamaan 27 Rejab 1443H

[give_form id=”14962″]
[1]
 Lihat
al-Fiqh al-Manhaji
, 2/291
[2]
 Riwayat al-Bukhari (6318)
[3]
 Surah al-Insan: 7


#587: Perbuatan Tidur Secara Meniarap

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan
Assalamualaikum ustaz. Saya pernah terdengar bahawa perbuatan tidur secara meniarap adalah dilarang, dan ada hadis Nabi SAW yang melarang perbuatan ini. Mohon penjelasan ustaz.
Jawapan
Alhamdulillah, puji dan syukur kepada Ilahi atas pelbagai kurniaan dan anugerah yang tidak terhitung buat kita semua. Selawat dan salam ke atas junjungan besar Nabi Muhammad SAW, ahli keluarga, para sahabat dan mereka yang mengikut jejak langkah Baginda hingga ke Hari Kesudahan.
Adab dan Sunnah Ketika Tidur
Sebelum menjawab persoalan di atas, kami mulakan terlebih dahulu dengan penjelasan berkaitan adab-adab dan sunnah ketika hendak tidur. Antaranya:
Pertama
:
Tidur dalam keadaan berwudhu`.
Rasulullah SAW telah bersabda:
إِذَا أَتَيْتَ مَضْجَعَكَ فَتَوَضَّأْ وُضُوءَكَ لِلصَّلاَةِ
Maksudnya:
 “
Jika kamu mendatangi tempat pembaringanmu, maka berwudhu`lah seperti mana wudhu`mu untuk melakukan solat.”
[1]
Kedua: Menutup pintu dan lampu
Daripada Jabir RA, bahawa Nabi SAW bersabda:
أَطْفِئُوا المَصَابِيحَ إِذَا رَقَدْتُمْ، وَغَلِّقُوا الأَبْوَابَ
Maksudnya: “
Padamlah lampu sekiranya kamu ingin tidur dan tutuplah pintu
.”
[2]
Ibn Daqiq al-‘Id berkata: “Menutup pintu mengandungi kemaslahatan agama dan duniawi, iaitu untuk menjaga jiwa dan harta daripada pelaku kerosakan, lebih-lebih daripada para syaitan.”
[3]

Ketiga: Mengebas tempat tidur
Daripada Abu Hurairah R.A, Rasulullah SAW bersabda:
إِذَا أَوَى أَحَدُكُمْ إِلَى فِرَاشِهِ فَلْيَنْفُضْ فِرَاشَهُ بِدَاخِلَةِ إِزَارِهِ، فَإِنَّهُ لاَ يَدْرِي مَا خَلَفَهُ عَلَيْهِ
Maksudnya:
“Apabila seseorang daripada kamu mendatangi tempat tidurnya, maka hendaklah dia mengebas tempat tidurnya dengan memegang bahagian dalam kainnya kerana dia tidak mengetahui apa yang terdapat di atasnya.”
[4]
Keempat: Tidur pada lambung kanan (mengiring ke kanan)
Ini juga berdasarkan hadis Nabi SAW:
ثُمَّ اضْطَجِعْ عَلَى شِقِّكَ الأَيْمَنِ
Maksudnya:
 “
…kemudian berbaringlah kamu di atas lambung kamu di sebelah kanan.”
[5]
Kelima
:
Membaca Ayat al-Kursi
Membaca ayat al-Kursi sebelum tidur dapat memelihara diri dari gangguan syaitan sehingga subuhnya. Fadhilat ini berdasarkan hadis sahih diriwayatkan oleh al-Imam al-Bukhari di dalam
Sahih
nya (no. 2311).
Keenam: Membaca 3
Qul
Ini berdasarkan hadis Nabi SAW daripada `Aisyah R.Anha:
أَنَّ النَّبِيَّ صلى الله عليه وسلم كَانَ إِذَا أَوَى إِلَى فِرَاشِهِ كُلَّ لَيْلَةٍ جَمَعَ كَفَّيْهِ ثُمَّ نَفَثَ فِيهِمَا فَقَرَأَ فِيهِمَا {قُلْ هُوَ اللَّهُ أَحَدٌ} وَ{قُلْ أَعُوذُ بِرَبِّ الْفَلَقِ} وَ{قُلْ أَعُوذُ بِرَبِّ النَّاسِ} ثُمَّ يَمْسَحُ بِهِمَا مَا اسْتَطَاعَ مِنْ جَسَدِهِ يَبْدَأُ بِهِمَا عَلَى رَأْسِهِ وَوَجْهِهِ وَمَا أَقْبَلَ مِنْ جَسَدِهِ يَفْعَلُ ذَلِكَ ثَلاَثَ مَرَّاتٍ
Maksudnya:
 “
Adalah Nabi SAW jika ingin tidur pada setiap malam akan menadah tangannya lalu dihembuskan pada keduanya dan dibacakan padanya Surah al-Ikhlas, al-Falaq dan al-Naas kemudian Baginda menyapu pada kedua tapak tangannya it uke bahagian badan (yang boleh dicapai) dimulai dengannya pada bahagian kepala. Muka dan bahagian depan badan Baginda dan Baginda melakukannya sebanyak tiga kali.”
[6]
Ketujuh: Membaca Doa
Antara doa tidur yang boleh diamalkan:
بِاسْمِكَ رَبِّ وَضَعْتُ جَنْبِي، وَبِكَ أَرْفَعُهُ، إِنْ أَمْسَكْتَ نَفْسِي فَارْحَمْهَا، وَإِنْ أَرْسَلْتَهَا فَاحْفَظْهَا بِمَا تَحْفَظُ بِهِ عِبَادَكَ الصَّالِحِينَ
Maksudnya: “
Dengan nama-Mu Tuhan aku meletakkan lambungku Dan dengan Nama-Mu pula aku bangun daripadanya. Apabila Engkau menahan rohku (mati), maka berilah rahmat padanya. Tetapi apabila Engkau melepaskannya, maka peliharalah, sebagaimana Engkau memelihara hamba-hamba-Mu yang soleh.”
[7]
اللَّهُمَّ أَسْلَمْتُ نَفْسِي إِلَيْكَ، وَوَجَّهْتُ وَجْهِي إِلَيْكَ وَفَوَّضْتُ أَمْرِي إِلَيْكَ، وَأَلْجَأْتُ ظَهْرِي إِلَيْكَ، رَغْبَةً وَرَهْبَةً إِلَيْكَ، لاَ مَلْجَأَ وَلاَ مَنْجَا مِنْكَ إِلاَّ إِلَيْكَ، آمَنْتُ بِكِتَابِكَ الَّذِي أَنْزَلْتَ، وَبِنَبِيِّكَ الَّذِي أَرْسَلْتَ
Maksudnya:

Ya Allah, aku menyerahkan diriku kepada-Mu, aku mengarahkan wajahku kepada-Mu, aku serahkan urusanku kepada-Mu menghadapkan wajahku kepada-Mu dan aku sandarkan belakangku kepada-Mu kerana mengharap dan takut kepada-Mu, tidak ada tempat berlindung dan menyelamatkan diri dari (ancaman)-Mu kecuali kepada-Mu, aku beriman kepada kitab yang Engkau turunkan dan kepada Nabi yang Engkau utus.
[8]

اللَّهُمَّ بِاسْمِكَ أَحْيَا وَأَمُوتُ
Maksudnya: “
Ya Allah, dengan nama-Mu aku hidup dan aku mati.”
[9]
Kelapan: Buanglah sifat dengki dan maafkanlah orang lain sebelum tidur.
Kesembilan: Meletakkan tangan kanan di bawah pipi kanan
Daripada Hafsah R.Anha katanya:
أَنَّ رَسُولَ اللهِ صَلَّى اللهُ عَلَيْهِ وَسَلَّمَ كَانَ إِذَا أَرَادَ أَنْ يَرْقُدَ وَضَعَ يَدَهُ الْيُمْنَى تَحْتَ خَدِّهِ ثُمَّ يَقُولُ: اللَّهُمَّ قِنِي عَذَابَكَ يَوْمَ تَبْعَثُ، عِبَادَكَ ثَلَاثَ مِرَارٍ
Maksudnya: “Apabila Baginda SAW ingin tidur, Baginda SAW akan meletakkan tangan kanannya di bawah pipi kanan. Lalu Baginda akan membaca: “اللَّهُمَّ قِنِي عَذَابَكَ يَوْمَ تَبْعَثُ، عِبَادَكَ” (Ya Allah, Peliharalah diriku daripada azab-Mu iaitu pada hari Engkau membangkitkan hamba-hamba-Mu!)” sebanyak tiga kali.
[10]
Kesepuluh: Membaca doa ketika bangun dari tidur
Ini berdasarkan hadis Nabi SAW, daripada Huzaifah RA:
كَانَ النَّبِيُّ صلى الله عليه وسلم إِذَا أَوَى إِلَى فِرَاشِهِ قَالَ ” اللَّهُمَّ بِاسْمِكَ أَحْيَا وَأَمُوتُ ”. وَإِذَا أَصْبَحَ قَالَ ” الْحَمْدُ لِلَّهِ الَّذِي أَحْيَانَا بَعْدَ مَا أَمَاتَنَا وَإِلَيْهِ النُّشُورُ
Maksudnya:
 “
Adalah Nabi SAW jika mendatangi tempat tidurnya akan berdoa:
‘اللَّهُمَّ بِاسْمِكَ أَحْيَا وَأَمُوتُ’
. Apabila bangun dari tidur berdoa:
‘الْحَمْدُ لِلَّهِ الَّذِي أَحْيَانَا بَعْدَ مَا أَمَاتَنَا وَإِلَيْهِ النُّشُورُ’.
[11]

Hukum Tidur Secara Meniarap
Sememangnya terdapat hadis dari Nabi SAW mengenai larangan untuk tidur secara meniarap. Ini sepertimana riwayat daripada Ya`ish daripada ayahnya, Tikhfah bin Qaysi al-Ghifari RA bahawa pada suatu hari ketika beliau sedang tidur di dalam masjid dalam keadaan meniarap, lalu ada seseorang yang menggerakkanku (membangunkanku) dengan mengunakan kaki lalu berkata:
إِنَّ هَذِهِ ضِجْعَةٌ يُبْغِضُهَا اللَّهُ. قَالَ فَنَظَرْتُ فَإِذَا رَسُولُ اللَّهِ صلى الله عليه وسلم
Maksudnya:

Sesungguhnya ini adalah cara tidur yang dimurkai Allah. Kemudian Tikhfah RA berkata: “Lalu aku melihat lelaki itu (yang membangunkanku) adalah Rasulullah SAW.
[12]
Dalam hadis dengan lafaz yang lain, Rasulullah SAW telah bersabda:
قُمْ وَاقْعُدْ فَإِنَّهَا نَوْمَةٌ جَهَنَّمِيَّةٌ
Maksudnya:
 “
Bangun dan duduk, sesungguhnya ini adalah cara tidurnya penghuni neraka.”
[13]
Berdasarkan hadis di atas, jelas menunjukkan larangan agar tidak tidur secara meniarap.
Di dalam kitab-kitab fiqh mazhab al-Syafi`e, tidur secara sengaja dalam keadaan sebegini adalah makruh. Ini sepertimana yang disebutkan oleh Imam al-Nawawi:
وَيُكْرَهُ الِاضْطِجَاعُ عَلَى بَطْنِهِ
Maksudnya:
 “
Dan dimakruhkan untuk tidur di atas perut (secara meniarap).
”
[14]
Al-Khatib al-Syarbini Rahimahullah turut menyebut bahawa
disunatkan untuk mengejutkan mereka yang tidur dalam keadaan meniarap
.
[15]
Berdasarkan hadis di atas juga, antara faedah yang boleh diambil daripadanya adalah keharusan seseorang membangunkan orang lain yang sedang tidur dengan menggunakan kaki. Perbuatan yang ditunjukkan oleh Nabi SAW melalui hadis di atas menjadi dalil akan keharusannya bahkan Nabi SAW adalah manusia yang paling tawadhu` dan perbuatan tersebut tidaklah dikira sebagai takabbur.
Sekiranya yang mengejutkan itu padanya perasaan takabbur maka pada perbuatan tersebut ada hukumnya yang lain. Namun, jika hanya semata-mata membangunkan seseorang dengan menggerakkan kaki dan mencuit maka tidaklah mengapa dan tidak dikira sebagai takabbur.
Namun perlulah juga melihat kepada keadaan orang yang ingin dibangunkan itu. Sekiranya ditakuti orang yang akan dibangunkan itu merasa diperkecilkan dan dipandang rendah dengan perbuatan membangunkan dirinya dengan menggunakan kaki, maka perbuatan itu hendaklah dielakkan. (Lihat
Syarh Riyadh al-Salihin
, 4/343)
Kesimpulan
Larangan dari tidur secara meniarap berdasarkan hadis yang disebutkan di atas difahami oleh ulama` Syafi`eyyah adalah bersifat makruh. Seeloknya dijauhkan dari perbuatan tersebut. Sebaliknya, amalkanlah adab-adab dan sunnah ketika hendak tidur sepertimana yang dijelaskan di atas.
Tidur secara meniarap juga menurut kajian boleh membawa kepada masalah kesihatan. Kebanyakannya adalah melibatkan sakit tulang belakang. Semoga Allah SWT sentiasa memberikan kita taufik dan hidayah-Nya untuk terus mengamalkan Sunnah Nabi SAW dalam setiap aspek kehidupan.
Wallahu a’lam.
Bertarikh: 25 Februari 2022 bersamaan 23 Rejab 1443H

[give_form id=”14962″]
[1]
 Riwayat al-Bukhari (247), Muslim (2710) dan Abu Daud (5046)
[2]
 Riwayat al-Bukhari (6296)
[3]
 Lihat
Fath al-Bari
, 18/45
[4]
 Riwayat al-Bukhari (6320)
[5]
 Riwayat al-Bukhari (247) dan Muslim (2710)
[6]
 Riwayat al-Bukhari (5017)
[7]
 Sahih Muslim (2714)
[8]
 Riwayat al-Bukhari (7488)
[9]

Riwayat al-Bukhari (7394)
[10]
 Riwayat Abu Daud (5045). Al-Hafiz Ibn Hajar al-Asqalani menilai hadith ini sebagai hasan.
[11]
 Riwayat al-Bukhari (7394)
[12]
 Riwayat Abu Daud (5040) dan al-Bukhari di dalam
Adab al-Mufrad
 (1187)
[13]
 Riwayat Ibn Majah (3725)
[14]
 Lihat
al-Majmu` Syarh al-Muhazzab
, 4/474
[15]
 Lihat
Mughni al-Muhtaj
, 1/309


#241: Pergerakan Lebih Tiga Kali Kerana Parkinson

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan
Assalamualaikum ustaz. Bagaimana hukum solat seseorang yang bergerak lebih daripada tiga kali disebabkan dia terkena penyakit Parkinson?
Jawapan
Alhamdulillah, puji dan syukur kepada Ilahi atas pelbagai kurniaan dan anugerah yang tidak terhitung buat kita semua. Selawat dan salam ke atas junjungan besar Nabi Muhammad SAW, ahli keluarga, para sahabat dan mereka yang mengikut jejak langkah Baginda hingga ke Hari Kesudahan.
Definisi Penyakit Parkinson
Bagi menjawab persoalan di atas, terlebih dahulu kita perlu mengetahui apakah yang dimaksudkan penyakit Parkinson. Di dalam Kamus Dewan Edisi Keempat memberi definisi bahawa ia adalah penyakit neurologi yang dicirikan dengan kurang pergerakan, kekakuan otot dan kaki tangan yang terketar-ketar.
Menurut portal MyHealth Kementerian Kesihatan Malaysia, penyakit Parkinson adalah satu penyakit saraf yang boleh berlaku di kalangan warga emas, yang berlaku disebabkan oleh kerosakan sel otak yang mengakibatkan pengurangan sejenis bahan kimia yang dipanggil dopamin.
Antara tanda dan gejala penyakit ini ialah:
Menggeletar (pada jari, tangan, kaki, rahang dan / atau muka)
Kaku pada anggota badan (tangan, kaki dan / atau tubuh badan –
Rigidity
)
Pergerakan badan yang perlahan (
Bradykinesia
)
Masalah ketidakseimbangan postur dan kordinasi badan yang boleh mengakibatkan jatuh.
Gejala awal yang berlaku mungkin tidak jelas. Namun apabila penyakit ini bertambah serius, gejala ini akan mempengaruhi aktiviti kehidupan harian.
[1]
Pergerakan Lebih Tiga Kali Ketika Solat
Pada asasnya, pergerakan lebih daripada tiga kali secara berturut-turut di dalam solat adalah membatalkan solat mengikut mazhab Syafie kerana ia dikira pergerakan yang banyak.
Kata Abu Ishak al-Syirazi:
“Jika seseorang melangkah tiga langkahan secara berturut atau memukul sebanyak tiga secara berturut maka batal solatnya.”
[2]
Imam al-Nawawi menyebut di dalam al-Minhaj:
“Jika seseorang itu sengaja melakukan perbuatan di dalam solatnya, selain daripada perbuatan-perbuatan asal di dalam solat, sekalipun perbuatan itu daripada jenis perbuatan solat (rukun, dll), maka batallah solatnya, kecuali jika dia terlupa. Adapun jika perbuatan bukan daripada jenis perbuatan solat (rukun, dll) maka batal solat jika perbuatan (pergerakan) itu banyak pada uruf dan tidak batal jika perbuatan (pergerakan) itu sedikit pada uruf. Dua langkah atau dua pukulan itu adalah termasuk di dalam pergerakan sedikit, manakala tiga kali perbuatan (pergerakan) secara berturut-turut adalah banyak (maka ia membatalkan solat).”
[3]
Al-Khatib al-Syarbini pula menyebut:
“Dan perkara kedua yang membatalkan solat ialah pergerakan yang banyak yang bukan daripada jenis perbuatan solat secara uruf. Apa yang dianggap uruf sebagai pergerakan yang sedikit seperti mencabut khuf, memakai pakaian yang ringan maka ia adalah sedikit. Begitu juga dua langkah yang sederhana dan juga dua pukulan.
Pergerakan sebanyak tiga kali atau lebih adalah dikira banyak (dan membatalkan solat) jika ianya dilakukan secara berturut-turut.
Sama ada pergerakan tersebut adalah dari jenis pergerakan itu seperti tiga kali langkah ataupun bercampur dari segala jenis pergerakan seperti satu kali langkahan, satu kali pukulan dan mencabut capal ataupun tiga kali langkahan yang dilakukan dengan satu langkah yang besar. Jika dia melakukan satu pergerakan dengan niat tiga kali pergerakan maka batallah solatnya.”
[4]
Imam al-Nawawi menyebut:
“Secara ringkas tentang apa yang disebut oleh ashab kami bahawa pergerakan yang bukan dari jenis pergerakan solat jika ianya banyak maka batal solat tanpa ada khilaf (tentang perkara tersebut). Jika pergerakan itu sedikit, ianya tidak membatalkan solat.”
Beliau menambah lagi:
“Adapun apa yang yang dianggap orang ramai sebagai pergerakan yang banyak seperti langkahan kaki dan pergerakan yang banyak serta berturut-turut maka terbatallah solatnya. Kata Ashab kami : Di atas dasar ini maka satu kali pergerakan seperti satu kali langkahan dan pukulan adalah pergerakan yang sedikit dan pergerakan sebanyak tiga kali adalah banyak.”
[5]
Maka, secara asasnya, pergerakan sebanyak tiga kali secara berturut-turut adalah termasuk pergerakan yang menyebabkan solat terbatal.
Pergerakan Lebih Tiga Kali Kerana Penyakit Parkinson
Merujuk kepada soalan yang dikemukakan di atas, seseorang yang mengidap penyakit Parkinson dan bergerak lebih tiga kali secara berturut-turut di dalam solat adalah tidak membatalkan solat. Ini kerana, perbuatan atau pergerakan tersebut di luar kawalan seseorang itu.
Hal ini disebut oleh Syeikh Ahmad bin Umar al-Syathiri di dalam kitabnya
Nail al-Raja’
:
“Perbuatan yang sedikit itu adalah apa yang kurang daripada tiga kali perbuatan (pergerakan) walaupun ia berturut-turut atau perbuatan itu tiga kali dan lebih tetapi ia tidak berturut-turut. Ini semua perlulah tidak dimaksudkan untuk bermain-main dan
tidak termasuk (hukum batalnya solat disebabkan pergerakan yang banyak) mereka yang ditimpa keadaan darurat yang tidak mampu meninggalkan pergerakan yang banyak (tidak mampu mengawal) seperti mereka yang ditimpa penyakit gatal yang teruk
.”
[6]
Keadaan penyakit gatal yang teruk itu boleh diqiyaskan dengan penyakit Parkinson kerana keduanya sukar dikawal. Apatah lagi, pergerakan akibat penyakit Parkinson selalunya tidak dapat dikawal langsung sebagaimana firman Allah SWT:
فَاتَّقُوا اللَّـهَ مَا اسْتَطَعْتُمْ
Maksudnya
: “Oleh itu bertaqwalah kamu kepada Allah sedaya supaya kamu.”
[7]
Syeikh ‘Abd al-Rahman al-Sa‘di menjelaskan: “Ayat ini menunjukkan bahawa semua kewajipan syarak yang tidak mampu ditanggung oleh hamba, maka akan gugur jika dia tidak mampu. Dia mampu untuk melaksanakan sebahagian daripada kewajipan itu, tetapi tidak mampu pada sebahagian yang lain maka dia melaksanakan pada apa yang dia mampu, sepertimana sabda Nabi SAW: “
Jika kamu diperintahkan dengan suatu perintah maka laksanakannya berdasarkan kemampuan kamu
.”
[8]
Tambahan pula, di dalam mazhab al-Syafie terdapat perbahasan berkaitan anggota berat atau anggota ringan. Contoh anggota yang berat adalah seperti tangan, kaki, kepala dan lain-lain lagi. Selain itu, anggota ringan yang dimaksudkan adalah seperti menggerakkan jari. Perkara ini juga boleh dilihat di dalam kitab-kitab fiqh mazhab al-Syafie seperti
Nail al-Raja’ Syarah Safinah al-Naja’
dalam perkara-perkara yang membatalkan solat.
Semoga Allah SWT memberi kita kesihatan yang baik agar dapat melaksanakan ibadah dengan baik dam sempurna. Amin.
Wallahu a’lam.
Bertarikh: 6/1/2022 bersamaan 3 Jamadil Akhir 1443H
[1]
 Lihat http://www.myhealth.gov.my/penyakit-parkinson/
[2]
 Lihat
al-Tanbih Fi al-Fiqh al-Syafie
, hlm. 76
[3]
 Lihat
Minhaj al-Thalibin
, hlm. 53-54
[4]
 Lihat
al-Iqna’ Fi Hill al-Alfaz Abi Syuja
’
, 2/268
[5]
 Lihat
al-Majmu’ syarh al-Muhazzab
, 4/25-26
[6]
 Lihat
Nail al-Raja’
, hlm. 142
[7]
 Surah al-Taghabun: 16
[8]
 Lihat
Taisir al-Karim al-Rahman fi Tafsir Kalam al-Mannan
, 1/237